HAUR IGERIKETA URRIA 2021\n2021-2022 ikasturte berriari hasiera emango diogu urrian. Ikasturte honetan ere, hiruhilabeteko izen emateak izango dira: urria-abendua, urtarrila-martxoa eta apirila-ekaina. 2 URTETIK AURRERAKO UMEEI ZUZENDUTAKO IKASTAROA. Haurrak igeriketa froga egin beharko dute (teknifikazio maila dutenak ezik. Kiroldegian dagoen zerrendan ikus dateke zein haurrek ez duten froga egin behar) Ikus Froga eguneko protokoloa. Froga egunerako haur\n2021-2022 IKASTARO KANPAINA\nIrailaren 6an emango diogu 2021-2022ko ikasturteko ikastaroen kanpaina berriari hasiera. Irailean heldu eta gazteei zuzenduriko ikastaroak hasiko dira lehenik eta urrian haurrei eta adinekoei zuzendurikoak hasiko dira. Zein talde osatuak dauden, plazak badauden….e.a. jakiteko kiroldegiko harrerarekin harremanetan ipini behar da bertara gerturatuz, telefonoz (943-887900) edo info@antzizar.net-era mezua bidaliz. Izen ematea zabalik dago eta plazak dauden ikastaroetan\nHAUR IGERIKETA UDA 2021 2. hamabostaldia\nGABONAK 2021\t2021-12-23T20:44:06+00:00


UGT: "Zerrenda bakarra diskriminatzailea da gaztelania bakarrik dakitenentzat" - euskalerria.eus\nUGT: "Zerrenda bakarra diskriminatzailea da gaztelania bakarrik dakitenentzat"\nEuskalerria Irratia 2017-10-19 07:53 Euskara Nafarroa\nHezkuntzan zerrenda bakarra ezartzearen aurka agertu da UGT sindikatua: "Bigarren mailan utziko ditu gaztelania bakarrik dakitenak eta lehentasuna emanen die euskaldunei".\nGogor, oso gogor jo dute zerrenda bakarraren aurka UGT sindikatuko kideek parlamentuan. Hasteko hori bai Nafarroako Hezkuntzan euren ustez dagoen behar handienari begiratu diote: esan dute, plaza kopuru handia eskaini beharko litzatekeela hezkuntzako deialdian murrizketei aurre egiteko.\nHori esanda, salaketak eta kritikak iritsi dira. "Zerrenda bakarra diskriminatzailea da bakarrik gaztelania ezagutzen duten irakasleentzat; bigarren maila batean utziko dituzte", esan du Maria Jose Anaut UGTko hezkuntzako arduradunak. Uste dute lehentasuna ematen zaiela euskaldunei. Bigarren mailan geldituko dira Nafarroan ofiziala den hizkuntza ezagutzen dutenak, gaineratu dute.\nAre gehiago, zalantzan jarri du D ereduko irakasleak gai ote diren gaztelaniako ereduetan eskolak emateko. "Bizitza guztia euskaraz ikasi duten horiek lortu dute euskarazko C1 titulua, baina, gaztelaniazkoa ez zaie inoiz eskatzen eta horrek ez du ziurtatzen gai ote diren gaztelaniaz eskolak emateko", esan dute.\nCCOO: "Hezkuntzan lan eskaintza publiko masiboa behar da"\nSortzen 2017-10-19 09:54 Erantzuna | #1\nBai, ironiarekin jarraituz, administratiboak kontratatzeko frogak diskriminatzaileak dira ere administrazioaren inguruan ezer ulertzen ez dugunontzako; suhiltzaile izateko frogak diskriminatzaileak dira sasoian ez gaudenontzako; matematika irakasle izateko froga diskriminatzailea da ere Matematika ikasi ez dugunontzako.\nUGTkoei, fabore bat eskatuko diegu: izena eman ezazue euskaltegietan, eta utzi jendartea nahasteari. Hau, eskubide sozial bat da, gehiago dakitenari, aitortu behar zaio, irakasle euskaldun batek klaseak euskaraz eta gazteleraz eman dezake eta.\n"Zerrenda bakarra" nafartarren eskubidea da.\n'Bizi' goiburuarekin, euskararen festara, gonbitea\nJustizia, berdintasuna eta kohesioa izanen dira urriaren 27ko mobilizazioaren zutabeak\nBereizgarri izateko, 'Arras Baztan'\nGestio linguistikoa hobetzeko hitzarmena sinatu du Osasunak AEK-rekin\nPaul Bilbao: "Ofizialtasuna eta bere ondorio juridikoak kontuan hartzea da aldaketarako legeak izan beharko dituen ardatzak"\nAlfredo Lakuntza (ELA): "Hezkuntza Ituna sinatu ez dugunok ez gaituzte entzun nahi; betoa jarri digute"\nELAk Euskararen Legea aldatzeko proposamena kaleratu du


Po lonia by ausarralde 746 views\nFinlandia by ausarralde 961 views\nSuperirlanda by ausarralde 324 views\nIñigo eta eneko by ausarralde 262 views\nItalia by ausarralde 703 views\nSin título 1 (documento enmendado) by ausarralde 470 views\n2. KOKALEKUA● Frantzia,Europako mendebaldean dago kokatua.\n3. MUGAK● Mugakide ditu Belgika , Espainia , Alemania , Suitza eta Italia .\n4. Hiriburua eta hiri garrantzitsuak\n5. AZALERA ETA BIZTANLEAKAzalera 675.417 kilometro karratukoa da etabertan 65.073.482 biztanle bizi dira.Kilometro karratu bakoitzean 115 biztanle bizidira.\n6. ERLIEBEA● Ipar eta mendebaldean ordoki zabalak daude. Hego mendebaldean Pirinioak daude eta hego ekialdean Alpeak.\n7. HIDROGRAFIA● Ibai luzeek zeharkatzen dute. Garrantzitsuenak Loira, Rodano (iturburua Suitzan), Garona (iturburua Espainian), eta Sena dira. Tarte batean Rhin, Mosa eta Moselak ere zeharkatzen dute.\n8. KLIMA● Klima ozeanikoa da. Euri asko egiten du urte osoan zehar, tenperatura epelak dira eta paisaia berdea.\n9. HIZKUNTZA● Frantsesa erabiltzen da eta leku batzuetan ingelesa.\n10. GOBERNUALehendakaria NikolasSarkozy zen eta orainFransua Holland da.\n11. TXANPONA● Lehengo Frantziako txanpona frankoa zen eta orain euroa da.\n12. DANTZAFrantziako dantzarik ezagunena marsellesa da.\n13. JARDUERA EKONOMIKOAK Frantzia ekonomikoki eta sozialki oso aurreratuadagoen herrialdea da. XIX. mendearen erdialdean hasi zen industria garatzen , hirugarren errepublikaren sorrerarekin eta horrek botere ekonomiko garrantzitsua bihurtu zuen . XX . mendean , aldiz , gerraren ondorioz pisu ekonomikoa galdu zuen Frantziak.\n14. KULTURA● Albert Uderzo ( 1.927ko apirilaren 25ean jaio zen ) marrazkilari frantziarra da. Bere lanik ezagunena , Rene Goscinngrekin batera egindako Asterix komiki sorta da .\n15. BITXIKERIAK● ASTERIX-en komiki bat ekarri dizuegu.


Basartoaren jatorria Etiopia dela uste da. Ildo horri eutsiz, Asiako eta Afrikako zona tropikal erdi lehorretan elikaduraren oinarria izaten jarraitzen du. Eskualde horietako zona gutxietsietan bizi den milioi pertsonentzat zereal honek energiaren, proteinen, bitaminen eta mineralen iturri nagusia izaten jarraitzen du.\nAbantaila bezala, basartoa kontrako klimatologia-baldintzetan hazteko gai da eta laboratzeko ur gutxi behar du.\nZereal berdinerako izen desberdinak\nEuropan zereal hau “basarto” izenez ezagutzen dugu; dena den, munduan zehar bidaiatzen duzun horietako bat bazara, kontuan hartu izan ditzakeen izen desberdinak. Ekialdeko Afrikan kafir edo iowar bezala ezagutzen da. Mendebaldeko Afrikan, ordea, artatxiki perla edo arto beltza deritza. Asiaren erdialdean artatxiki arrunta edo artatxiki nagusia da. Indian, berriz, artatxiki kodea eta Japonian arroz-soroetako artatxikia.\nZereal honek artoaren antzeko nutrizio-egitura eta -konposizioa du, nahiz eta energia gutxiago eskaini, karbohidrato eta koipe gutxiago baititu.\n- Zuntz dietetikoa: Basartoa elikagai horretan aberatsa da, beraz, odolean glukosaren mailak kontrolatzen laguntzen du. Hala, motelago eta mailaka xurgatzea lortzen du.\n- Proteinak: zereal asko bezala, zenbait proteina eskuratzen du, baina berezitasun batekin: funtsezko aminoazido batean (lisina) defizitarioa dela. Beraz, basartoa esnekiekin edo egoskariekin konbinatuz (lisinan aberatsak), haragia bezain kalitate ona duen proteina lortuko dugu.\n- Bitaminak: B taldeko bitaminen ekarpena azpimarra daiteke. Aipatu bitaminak elikagaietatik energia lortzeko oinarrizkoak dira. Gainera, E bitamina eskuratzen du, gaitasun antioxidatzaile interesgarriarekin.\n- Mineralak: zinka, fosforoa edo kaltzioa dira ematen dituen mineral azpimarragarri batzuk.\n- Taninoak: basartoari zereal idorgarriaren ezaugarria ematen dioten substantziak dira, beraz, beherakoen prozesuetan oso erabilgarria da.\nGaur egun bakarrik herrialde gutxi batzuek (India, Sudan, Txina, Nigeriak) bere laboreen zati bat giza kontsumorako erabiltzen dute. Ohikoena abereak elikatu edo bioerregaiak fabrikatu ala edari alkoholiko batzuk destilatzeko erabiltzea da.\nEuropan basartoaren irinarekin egindako produktu batzuk aurki ditzakegu, hala nola ogiak, gailetak eta gozokiak, baina, bereziki, pertsona zeliakoentzat da, glutenik ez duen zereala baita. Hala, zeliakoek zerealen kontsumoa dibertsifikatzen dute.\nBasartoaren irinak ogitegi eztiak eratzen ditu; gainera, usain eta zapore atseginak izan ohi dituzte. Beste zereal batzuetako irinekin egindakoak baino motelago digeritzen da.\nLaburbilduz… gure elikadura “zereal berriak” izenekoekin aberats dezakegu, dieta osasuntsuaren gakoetariko bat ahalik eta anitzena izatea baita, elikagai desberdin gehienak lortzeko.


DBHko ikasleek liburu bat idatzi dute denon artean - Asti Leku ikastola\nHome » Albisteak » Astiberri » DBHko ikasleek liburu bat idatzi dute denon artean\nPasa den ostiralean, hilak 23, Liburuaren eguna ospatzeko DBHko ikasleek denon artean istorio bat idaztea erabaki zuten.\nIstorioa garatzeko, gelaz gela eraman zuten idatzia. Kontakizuna, apurka-apurka joan zen bere bidea egiten, eta amaiera eman ziotenean guztion aurrean aurkeztu zuten.\nBatetik, idatzitako guztiarekin erakusketa txiki bat egin zuten, eta bestetik, ikasle batzuek txandaka irakurri zieten gainontzeko ikaskide guztiei.\nIkasleak adi-adi entzun zuten, kontakizun osoa entzuteko irriketan zeuden eta, ez baitzekiten gainontzeko ikaskideek nondik eraman zuten istorioa, ezta nola amaitu zuten ere.\nEsperientzia parte-hartzaile eta sortzaile honekin oso ondo pasatu zutela adierazi zuten ikasleek, eta argazki batzuk bidali dizkigute zuek guztiokin partekatzeko.


Bi literatur sari DBHko 2. mailan – Lauro Ikastola\nBi literatur sari DBHko 2. mailan\nLauro Admin erabiltzeak argitaratua. 10 maiatza, 2017.\nCoca-Colak antolatzen duen “Narrazio Laburreko 14.Edizio”ko Bizkaiako hiru irabazleen artean DBH 2 Ako Nerea Larrazabal Saitua dago. Ekainaren 8an sari banaketa izango da Iruñako Baluarte Jauregian, eta bertan jakingo da postuaren zehaztapena\nLiteratur sari honek 13.000 parte hartzaile izan ditu Estatu mailan, eta Euskadin 786 izan dira, bi modalitatetan, euskera eta gaztelera. Kontakizun labur bat idatzi behar izan zuten, bi orriko gehienezko luzapenekoa, froga idatzi hau burutu zuten egunean bertan eman zieten “esaldi misteriotsu” batetik abiatuta.\nBizkaiko Foru Aldundiak antolatutako “Bizkaldatz Txikia lll. Haur eta Gazteen Literatura Saria”n DBH 2 Cko Malen Ormaetxea Leniz ikasleak irabazi du, euskarazko modalitatean. Gazteen artean idazteko eta irakurtzeko zaletasuna bultzatzeko sortu den lehiaketa honetan, neska-mutilek Paul eta sorginkeria-liburua (Xabier Olaso) kontakizuna garatu eta amaitzeko erronka zuten eta euren lana 4 edo 5 orrialdetan burutu behar zuten.\nBi sari Batxilerreko taldeentzat Zientziaren Azokan10 maiatza, 2017 Bi sari Matematiketako “Udaberriko Lehiaketa”n16 maiatza, 2017


Gabriel Arestiren "Harri eta Herri" liburuak 50 urte - BlogaBogaBlogaBoga\n← Zinema: Gerrako umeen bilobak\n“Nire baitan zera pentsatzen dut, berari buruz hausnartu dezagun existitzen dela errealitatea” Slavoj Zizek →\nGaur, maiatzak 15 osteguna, Klasikoen VII. Irakurketa ari dira egiten Bilboko Arriaga Antzokian. Goizeko zortzietan hasita, hamabi orduz egingo da irakurketa. Euskara ikasleei gorazarre egiteko ekimena da Bilbo Zaharra euskaltegiak antolatutakoa.\nAurtengorako, Gabriel Arestiren lan bat aukeratu dute. Izan ere, orain 50 urte argitaratu zen Gabriel Arestiren Harri eta Herri poesia liburua, eta erreferentziazko lana bilakatu da geroztik. Liburu hau hainbat arrazoirengatik, euskal poesiaren historian iraultzailea izan zen.\nGabriel Aresti Segurola (Bilbo, Bizkaia, 1933 urriaren 14a – Bilbo, 1975 ekainaren 5a), euskal idazlea eta poeta izan zen, XX. mendeko euskal literaturaren berritzaile handienetako bat. Gaur, bere poesia lan ezagun hau aitzaki hartu, eta berari buruzko artikulua idaztera gatoz. Poeta sozial eta iraultzaile bezala definitu dute, eta poeta hiritar ere bai.\nEuskaldun berria zen Gabriel Aresti, gurasoak baserritar jatorriko “euskaldun galduak” zituela esan ohi zuen berak, eta hala, nerabezaroan hasi zen euskalduntzen. 21 urte zituela argitaratu zituen bere lehen poemak eta 10 urte geroago, 1964an bere lanik esanguratsuena eman zuen argitara Zarauzko Itxaropena Argitaletxearekin: Harri eta Herri. Arestirentzat, literatura tresna soziala da eta poesia herriaren kontzientzia pizteko arma baliagarria. Literatura gizartea aldatzeko gai dela uste duten horietakoa genuen Aresti. Hala, poesia mailuarekin alderatu zuen: “Esanen dute / hau /poesia / eztela,/ baina nik / esanen diet / poesia / mailu bat/ dela (“Poesia”, 1963).\nBere obran, euskara batua izan zen beste ardatzetako bat. Ez alferrik, esana da, bere obren ia izenburu guztietan dagoela “h”ren bat. Izan ere, Aresti batuaren sustatzaile aparta izan zen. Bere ustez, hizkuntza ereduek ikuskera sozialak eraikitzen dituzte, eta horrela; kultura-eredua eta hizkuntza eredua banandu ezin diren bi kontzeptu dira. Bere euskara, argia, herrikoia eta aldi berean kaletarra dela esan izan dute bere aztertzaile eta biografoek. Halako hizkuntza egin zuen bere.\n1957an Euskaltzaindiako urgazle izendatu zuten. Aldi berri baten barruan, euskara batuaren gurasoen artean koka dezakegu, Koldo Mitxelena, Fr. Luis Villasante eta Txillardegirekin batera. Hasiera haietan euskal idazleek erabili zuten Euskara Batuaren Kutxa bezalako lanen egilea izan zen, batasunaren hastapenetan hiztegi eta morfologia batu bat proposatu zituelarik. Gai horren harira, garai hartako eztabaida gogorretan parte hartu zuen, euskara batuaren aurka zein alde zeudenekin. Artikulu eta gutunen bitartez, 60-70. hamarkadetako euskal intelektual nagusi guztiekin izan zuen iskanbila dialektikoren bat edo beste.\nLiteraturako genero guztiak jorratu zituen: poesia, narrazioa, teatroa eta saiakera. Kriseilu antzerki taldearekin elkarlanean, euskal teatro berriaren aitabitxi izan zen. Itzultzaile bikaina ere bazen, eta literatura unibertsaleko hainbat lan euskarara itzuli zituen, besteak beste T.S. Elliot, Bocaccio, James Joyce eta Bertold Brecht. Bitxikeria moduan esan, Guardia Zibilak, haren etxean egindako miaketa batean, James Joyceren Ulises eleberri erraldoiaren itzulpen esku izkribatua konfiskatu ziola; paper-sorta hartaz ez da ezer gehiago jakin.\nGune poetiko berriak eskaini nahi dizkio Euskal Herriari: mendi-kaskoen eta erreka-zokoen edo udaberriaren ederra baztertu gabe, lanaren, izerdiaren eta mailuaren hotsaren poetikotasuna erakutsiz. Eta nola ez, Bilbo, euskararen mapan Bilbo kokatu zuen poeta izan dela azpimarratu izan da maiz.\n1975eko ekainaren 5ean, gazte eta etorkizunez beteta hil zen, 41 urterekin gibeleko eritasunak jota.\nData: 2014, maiatza 22 | Kategoriak Asteroko aipuak | Iruzkinak


Eskoilerako katuekiko hainbat neurri hartu ditu Debako udalak — Debako udala\nIaz hasi zen udala katuak antzutzen. Uda honetan, berriz, Udala, Xapi Debako katuen elkartearekin elkarlanean hasi da. Une horretatik aurrera, hortaz, Xapikoak dira katuei jaten ematen dieten bakarrak.\nEkimen honen bitartez, lortzen da, batetik, katuak elikatzea, eta ondorioz, hondartzara edo beste nonbaitera joan behar ez izatea elikagaien bila; inguruan, lurrean botatako, ontzien eta jakien hondakinak saihestea; eta katuak kontrolatzea.\nHondartzakoa kontrolatuta, herrian dauden gainontzekoak ere kontrolpean izateko antzutzeekin jarraituko du. Katu berriak agertzen direla ikustekotan, udalari jakinarazteko deia egiten zaie herritarrei.\nXapi elkarteak kontrolatuko ditu katuak.


'Jainkoak ez dit barkatzen' etzi iritsiko da zinema geletara | Kultura | Berria\nLezo Urreiztietak (Santurtzi, Bizkaia, 1907-Baiona, 1981) oraindik ez duela dena kontatua argi du Josu Martinez zinema zuzendariak. Eta, horregatik, Jainkoak ez dit barkatzen dokumentalaren birari kolore berezi bat eranstekoa da. Martin Ugalde kazetariak Lezo Urreiztietari egindako 35 orduko elkarrizketa ardatz hartu duen dokumentala da, lehen aldiz Donostiako Zinemaldian aurkeztu zutena. XX. mendea zeharkatu zuen pertsona atipiko baten bidez, neurri batean Euskal Herriaren historia kontatzen duena. Adur Larrearen marrazkiak, artxiboko irudiak eta Joserra Senperenaren musika bizia biltzen ditu.\nAnitz gelditu da filmetik kanpo eta, filmaren emanaldiak «Lezoren azken bidaia» gisa pentsatu ditu Josu Martinez filmaren sortzaile eta zuzendariak. Eduki gehiago ekarriz emanaldietara, oraindik argitaratu gabeak zabalduz. «Lezo nor izan zen, zer eta zergatik egin zuen gehiago eta hobeto ikas dezagun». Ikus-entzuleari «zinema esperientzia berritzaile bat» proposatu nahi diote filmetik harago. «Pertsonaiak anitz ematen duenez, nolabait, jarraitutasun bat ematea da horri. Jakin-minarekin gelditu den horri bazka gehiago ematea, eta Lezoren figurari segida bat ematea».\nLehen emanaldiak asteburu honetan dituzte. Larunbatean, Hazparnen (Lapurdi), Zinegin jaialdiaren karietara, 18:00etan. Hor izanen dira Josu Martinez eta Adur Larrea, eta euskarazko azpidatziekin izanen da. Biharamunean, igandearekin, Santurtziko (Bizkaia) bidea hartuko du filmak. Martinezez gain, Urreiztieta familia ere bertaratzekoa da. Serantes aretoan izango da emanaldia, 20:00etan. Hortik aitzina, hogei bat emanaldi dituzte finkatuak, eta gehiago izanen direlakoan dira. Memoria lanetan segitzeko baliatuko dituztela emanaldiak, adibide zehatz bat Luanco (Asturias) herrikoa izan daiteke. Abenduaren 21ean dute han emanaldia. Eta bertan egonen dira Urreiztietak salbatu zituen gerrillarien senideak. Eta, karia horretara, gerrillari baten izena emanen diote herriko karrika bati —gaur egun gobernadore frankista baten izena du karrika horrek—. Izan ere, 70 urte betet dira aurten Urreiztieta Asturiasera joan zela. Luancoko portutik sartu zen, hain zuzen. 11 urtez, mendietan irauten zuten gerrillariak handik atera eta erbestera eramateko lan egin zuen. Orotara, 28 gizon eta emazte bat atera zituen handik, itsasontziz.\nInternet bidez ere lan berezia egitekoa da Martinez. «Transmedia-bidaia» bat dute asmatu, zuzendariaren hitzetan, Jainkoakezditbarkatzen.eus webgunetik hasita. Mapa baten bidez, Urreiztietaren bizilekuak aurki daitezke bertan. Argazkien bidez, berriz, haren bizitza ezagutu zutenen lekukotasunak. Modu ludikoan beste hurbilpen bat eskainiko diote pertsonaiari.\nArtetik errateko, haatik, Urreiztieta Baionan zendu bazen ere, Baionan ez da ikusten ahalko filma. Ez eta Miarritzen ere. Atalantek eta Le Royalek ez baitute nahi. Bertan filma ikusi nahiko luketen ikusleei dei egin die Gastibeltza ekoizle banatzaileak: bi zinema gelei jakinaraztea beren nahia.


Tosepan 2.7 | Garaigoikoa\nHasiera » Tosepan » Tosepan 2.7\nGoiza komunikazioarekin hasi dugu, hango eta hemengo irratiko kideentzako grabazioak egiten. Hurrengo egunetan entzungo gaituzue han eta hemen. Momentuz, irratiratu den lehena Radio Euskadin egindakoa izan da (biba zu Maialen!).\nHorren ostean sartu gara Tosepan taldeko zuzendaritzan. Hizkuntza irizpideen inguruko dokumentua aurkeztu dugu, baina, jopuntan geneukan zerbait zabalagoa: erakundetzea. Eta hainbat aurrerapauso egin ditugula iruditzen zait (zaigu). Metodologia eta pedagogia erabiltzen ditugu askotan geure lanetan, baina oraingo honetan beste zerbait gertatu delakoan gaude. Ereindakoa fruituak ematen hasi dela esango nuke, eta igarri da. Hizkuntza sustatzaileak, hizkuntzaren zaintzaileak, bizi-proiektuak, sentipentsatu, ekintzarako formazioa, bistaratzea, gatazkak irabazteko dira, talentua (hemen ere!), ekonomia sozial solidarioa eta eraldatzailea, … Horiek guztiak harilkatu dira zuzendariekin izandako eztabaida-solasaldietan. Tumatxa!\nArratsaldean ere bilera luuuuuuzea izan dugu. Hurrengo urteetako planaren nondik norakoak izan ditugu hizpide. Adituan ibilitako guztiek aurkeztu dituzte euren proiektuak eta loratze linguistikoaren adarrak harilkatu ditugu. 2006tik dabiltza modu batera edo bestera Tosepanekoak hizkuntza biziberritzean. Eta orain mugarri sendoa jartzeko aukera dagoela ematen du. Ea hala den, gu bultzatzen saiatuko gara, aholkuak ematen eta inplikatzen.\nAmaitzeko, arratsaldeko ideia batzuk (apunteetatik tiraka): komunitatea da ezagutzaren iturri, router librea, planaz jabetu, lurraldearen defentsatik zer dugu ikasteko?, plangintzagileak gara gu, internet komunitarioa, ahozko tradizioa, berrabiarazi eta abar. Bihar gehiago.


Jarraibide orokorrak - UPV/EHU\nZentroen funtzionamendurako neurriak (eguneratuta, 2020-10-8)\nLAPZren gomendioak Erakutsi/izkutatu azpiorriak\nItzulera plana Erakutsi/izkutatu azpiorriak\nEbazpenak Erakutsi/izkutatu azpiorriak\nJarraibideak UPV/EHUn COVID-19 kasuak detektatuz gero\nCOVID-19 (SARS-cov-2) gaitzak eragindako alerta sanitarioa abiarazita, UPV/EHUren Jardun protokoloak honako hau ezartzen du 4. puntuan: unibertsitateko kideengan COVID-19 (SARS-cov-2) kasuren bat detektatuz gero bete beharreko jardunbidea.\nAurrekoa garatuz, honako jardunbideak ezartzen dira UPV/EHUn COVID-19 gaitzaren kasuren bat detektatuz gero:\nPositibotzat baieztatu den edo konfinamendu edo/eta berrogeialdi neurrien mende dagoen pertsona UPV/EHUko langilea bada:\nEgoeraren berri emango dio (borondatezkoa) Unibertsitateari, helbide elektroniko honetara idatziz: medikua@ehu.eus\nLaneko Arriskuak Prebenitzeko Zerbitzuaren (LAPZ) sail medikoa harremanetan jarriko da erasandako langilearekin kontaktu estuei buruzko informazioa lortzeko (ikus definizioa aurrerago).\nBehin datuak bildu ondoren, kontaktu estu gisa sailkatutako pertsonei jakinaraziko die datozen 14 egunetan egin beharreko zaintza aktiboa (ikus, halaber, Gomendioen Eranskina).\nPositibotzat baieztatu den edo konfinamendu edo/eta berrogeialdi neurrien mende dagoen pertsona ez bada UPV/EHUko langilea, baina lanaldi osoz lan egiten badu unibertsitateko eremuetan (adibidez, garbiketa langileak, segurtasuna, …):\nLangilearen enpresako arduradunak Unibertsitateari jakinaraziko dio medikua@ehu.eus helbide elektronikoaren bitartez.\nUPV/EHUren LAPZko sail medikoa harremanetan jarriko da Osalanekin ikerketan laguntzeko.\nOsalanekin koordinazio lanak eginez, LAPZko sail medikoak UPV/EHUn eduki ahal izan dituen balizko kontaktu estuei jakinaraziko die datozen 14 egunetan egin beharreko zaintza aktiboa (ikus, halaber, Gomendioen Eranskina).\nKoronabirus COVID-19 gaitzarekiko kontaktu estuak lan eremuan\nKontaktu estuaren definizioa\nLan jardunaren ondorioz kasu probable edo baieztatu baten leku berean egon den edozein langile, kasuak sintomak zituen bitartean eta 2 metro baino gutxiagoko distantzian, 15 minutuz gutxienez.\nKontaktu estuaren jarraipen aktiboa\nAzaldutakoaren arabera, UPV/EHUko LAPZko sail medikoak kontaktu estuei jakinaraziko die gehienez 14 egunez egin beharreko zaintza aktiboa.\nUPV/EHUko LAPZko sail medikoak gai hauei buruzko argibideak emango dizkio:\naurkitua izateko moduan egon behar du;\negunero tenperatura bitan hartu eta erregistratu behar du;\narnasketa higieneari buruz eta esku garbiketari buruz hartu behar dituen neurriak azalduko dizkio;\njarraipen aldian harreman sozialak eta bidaiak murrizteko beharra eta gainbegiraketa medikorik gabe antitermikoak saihesteko beharra azalduko dio.\nKontaktu estuak sintomak agertzen baditu jarraipen aktiboan (sukarra, eztula, arnas hatzeko zailtasuna), etxean gelditu beharko du bakartuta, berehalakoan, eta Osasun Aholkuaren 900 20 30 50 telefonora deitu beharko du; handik esango diote noiz joango diren bere etxera diagnostikoa egiteko lagina hatzera edo infekzioa bazter uztera.


Podemos-en nazonalismoa. Euskaria\nHemen zaude: Sarrera » Albisteak » Podemos-en nazonalismoa\n2016-09-01 ¦ Mikel Urkola - Soziologoa\nPodemosen nazionalismoa kontraesanez beterik dago. Gaztelerrietako alderdiek diotenez, euskal identitate nazionala ez da gai soziala; metafisikoa ere ez da. Beraz, teologikoa, sinismen gaia ote?\nEurek diotenez, arazo sozialez bakarrik jardun behar omen dute, ez, ordea, nazio identitate arazoez. Baina nondik eta nora nazio identitatea ez da arazo soziala, iturri sozialetatik sortu eta sozialki mamitzen dena? Hizkuntza eta hezkuntza nazionalak, ekonomia eta osasuna nazionalak ez al dira gai sozialak? Areago oraindik, psikosoziologiak garbi baino garbiago utzi du identitate pertsonala identitate sozialarekin batera eraikitzen dela: dialektikoki, harreman batean, bata besteari lotuta, elkarri eraginez, bataren eta bestearen mugak bereizteko zailtasun handian.\nEuskal naziotasunaz ez omen dute hitz egingo, baina Gaztelerriko nazionalismo inperialista eurenganatu bai? Naziotasunaz arduratzen ez badira, zergatik ez dira Gaztelerriko nazioaz ahazten eta ez dute beren jardueraren zentroa Parisen, Londresen edo Marokon kokatzen? Zergatik Madrilen, Gaztelerrian? Edo erdigunea zergatik ez Bartzelonan ipini, euskaldunoi askoz gatazka gutxiago ekarri eta konponbideak asko erraztuko bailitzaizkiguke?\nBaina Espainia plurinazionala nahi omen dute. Nola ordea, euskal nazioa ukatu eta horretaz hitz egiteari debekua jartzen badiote? Nola izan daitezke plurinazionalak euskal nazioa, Kataluniakoa eta Gaztelerrikoa baieztatu gabe? Plurinazionalak omen dira, baina alderdiaren barne antolamenduan, ia hiru urte pasatu eta gero, erregionalismo hutsari eutsiz ari dira, Gaztelerriko beste alderdiak bezala. Berdin-berdin. Ez dugu inondik ere ikusten Podemos Euskadi euskal naziotasuna defendatzen dabilenik. Lander Martinezek adibidez (GARA 1-4-2016), «conflictos territoriales» aipatzen du. Beraz, Estatuko nazioen artean gatazkarik ez dago.\nGaztelerriek inperialismoa hezurretaraino sartua dute eta ez daude inola ere prest penintsulako nazioetako bat besterik ez direla errekonozitzeko. Eurek Espainiako estatua deitzen dutena Gaztelerrien Estatua da, inbasio eta konkista militarretatik sortua. Espainiako Estatua plurinazional gisan antolatzeak Gaztelerriko nazioa eratzea ere suposatzen du. Gaztelerritarrek, ordea, Espainia eta Gaztela nazio bakar bezala sentitzen dute. Ez dute ikusten Gaztelerriko nazioa Espainiako nazioen artean bat besterik ez dela.\nGaztelerritarrek Penintsulako beste nazio guztiak onartzea euskaldunok eta kataluniarrek geure estatu propioa sortzea baino zailagoa da. Hobeto esateko. Bakar-bakarrik guk independentzia lortu eta gero onartuko dute bere nazio-estatuak Gaztelerrikoak direla, ez Espainia osokoak.\nGaztelerrikoek badute bere estatua, Espainiakoa deitzen diotena. Nazioa ere badute, halaber Espainia deitzen diotena. Nork amestu du Gaztelerriek euren estatuaren subiranotasuna euskaldunokin konpartituko dutela? Edota Gaztelerriko inperialistek beren nazio-estatuko subiranotasuna galtzeko prest egongo direla euskaldunokin kosubiranotasunean elkartzeko, bake santuaren izenean? Ameskeria halakorik!\nGaztelerrien Espainia Gaztela handi bat besterik ez da. Hori guztia konkistaren efektua da. Iglesiasek eta Monederok, Otegiri erantzun ziotenean, garbi utzi zuten beraien konkistatzaile sena, Espainia hautsi ezin dela esanez. Podemos Gaztelerrikoen nazioa eratzen hasiko balitz –bakar-bakarrik Gaztelerrikoena litzatekeena alegia–, gaztelerritarrek muzin egingo liokete eta hurrengo hauteskundeetan galera handiak izango lituzke. Gaztelerrietan dagoen nazionalismo bakarra gaurko inperio osoaren mugak biltzen dituena da. Hori da PPk, PSOEk, Podemosek eta C’s-ek lehen-lehenik konpartitzen duten helburua.\nHara, duela gutxi, EiTBren arabera (4-8-2016), PPko bozeramaileak esandakoak: «El secesionismo es el problema más importante de España». Bestela esanda: el imperialismo es el objetibo más importante de Castellania. Hori da Gaztelerriko alderdi guztiek konpartitzen duten lehen helburua: inperialismoa. Kataluniako nazionalismoak euskaldunoi ez digu erasorik egiten, ez bere hizkuntza inposatzen, ezta euren mende egotea agintzen ere, ez geure nazioarekiko erabakiak beraiek hartu behar dituztela derrigortzen. Hori guztia inposatzen diguna Gaztelerriko nazionalismo inperialista da.\nHala ere, Podemos Euskadik ez dio Kataluniako nazionalismoaren ereduari jarraitu nahi, nahiz eta Kataluniako nazionalismoaren eredua Gaztelerrietakoa baino mila aldiz justuagoa, baketsuagoa eta demokratagoa izan. Aldiz, Gaztelerriko nazionalismo inperialistaren sukurtsala izan nahi du. Gaztelerriko nazioa da, ez Kataluniakoa, euskal Estatutua betetzea eragotzi duena. Estatuko krimen galanta! Baina hau estatu krimena denik ez du inork salatu nahi. Hala ere, Podemosek horietaz hitz egiteari uko egiten dio, gai sozialak ez direlakoan. Podemoseko Iglesias liderra bera patriota zela aitortzen ikusi nuen telebistan. Berak badu abertzale izateko eskubidea; baina euskaldunok ez dugu ez abertzale izateko, ez nazioa osatzeko, ez estatua eraikitzeko eskubiderik, guretzat ez baitira gai sozialak.\nEta Podemoseko guztiak ados, guk Gaztelerriko inperialismoari men egiteko obligaziopean egon behar dugula; denak ados: PP-PSOE-Podemos-C’s-IU. Ez ditugu «naziotik naziorako» erlazioak aztertu behar. Bakar-bakarrik hiritar-Estatua arteko erlazioak. Baina, Estatu hori nongoa den galdetu gabe: ez zerutik jaitsitako estatu sakratu bat den, ezta estatu abstraktu eta metafisiko bat ote den ere, ez Txinakoa, Kataluniakoa edo Gaztelerrikoa den, ez inongoa ez litzatekeen estatu unibertsal batekoa den, eta estatu hori gure geurea, euskalduna, Euskal Herriak sortutakoa ote den ere ez. Ezin da eztabaidatu.\nEz da gai soziala. Madrileko estatu-nazioak ere sakratuak dira, ez dira lur honetakoak eta ezin da bere sortzeaz hitz egin. Beraz, Madrileko estatu-nazioak teologikoak dira. Podemosek dixit/inperioak dixit.


Arts and Crafts - Wikipedia, entziklopedia askea.\nArts and Crafts (ingelesezko Arte eta lanbideak) mugimendu artistikoa izan zen, Ingalaterran 1880an sortu zen, eta Erresuma Batuan eta AEBtan garatu zen XIX. mendearen azken urteetan eta XX. mendearen hasieran.\nGlasgow School of Art, Mackintosh arkitektoarena (Glasgow)\nErdi Aroko arte eta ofizioen berreskuraketan saiatu zen, garai hartan ekoizpen masiboaz sortzen ari ziren formak errefusatuz. Garai Victoriarrean ertaroko arte eta ofizioak bultzatzea, gizakiaren nagusitasuna makinarekiko aldarrikatzea zen, teknologia industriala gizakiaren zerbitzura erabiltzeko filosofiaz: sormena eta artea sustatuz, seriean ekoizteko sistemaren aurrean. Bere ezaugarri deigarriena, Lerro eta irudi sugeaireko eta asimetrikoen erabilpena da. Arte dekoratiboa da batez ere.\nMugimendu estetiko erreformista izan zen, arkitekturan, dekorazioan eta artisautza britainiar eta iparamerikarretan eragin handia izan zuena. Lorategien diseinuan ere eragina izan zuen.\n(Ingelesez) The Arts & Crafts Society\nMultimedia: Arts and Crafts Movement\nAzken aldaketa 13 otsaila 2021(e)an, 07:57(e)tan


Eskola-ingurune seguruak eta osasungarrien manifestua – Guraso.eus\nEskola-ingurune seguruak eta osasungarrien manifestua\n2021-07-04\tguraso\tIruzkinik ez\nMugikortasuna eta Haurtzaroa Mintegian sortutako Eskola ingurune seguruak izateko manifestua ekarri dugu guraso.eus era. Guraso eta herritar moduan hausnarketarako baliagarri izan daitekeela uste dugu.\nDuela hamarkada gutxi arte, haur gehienek, bai herrietan bai hiri handietan, aukera zuten ikastetxera oinez joateko eta kaleak jolaserako erabiltzeko, pertsona helduen laguntzarik gabe. Gaur egun, mugimenduen autonomia hori erabat mugatu du ibilgailu pribatuan mugitzea lehenesten duen hiri-ereduak, eta horrek hainbat ondorio eragin ditu haurren bizitzan, garapen-aukeretan eta osasunean.\nHonek guztiak segurtasunean dituen ondorioez gain, beharrezkoa da baita ere, haurren garapena eta osasuna baldintzatzen duten airearen kalitatean eta espazio publikoan dituen beste inpaktu batzuk ikusaraztea.\nFamiliek arriskuaz duten pertzepzioa dela eta, handitu egin dira ibilgailu pribatuan egiten diren joan-etorriak eta auto-ilarak ikastetxeetako ateetan. Horrela, gurpil zoro bat sortu da, apurtzeko zaila dena: auto gehiago, arrisku handiagoa, neska eta mutil gutxiago oinez, auto gehiago, arrisku handiagoa, neska eta mutil gutxiago oinez.\nKaleetan mugikortasun motorizatua nagusi izateak kalte egiten dio haurren segurtasunari eta autonomiari. Zirkulazio-istripuak dira oraindik ere 15 urtetik beherakoen heriotza-eragile nagusietako bat, eta adin-talde horietako oinezkoen kopurua 1.800 ingurukoa da azken urteotan .\nEskola-inguruneetan ez dira ikusten zirkulazio-arauak betetzearen adibide onenak. Aitzitik, bideen saturazioa, presak eta tokiko agintarien nolabaiteko permisibitatea direla eta, sarrera-irteera orduetan, sarritan izaten dira ilara bikoitzak, espaloietan eta oinezkoentzako pasabideetan kotxeak aparkatuta eta, gainera, oinez edo bizikletaz doazenentzat arrisku erreala sortzen duten beste portaera batzuk.\nJOLASTEKO ETA HELDUTASUNA ETA AUTONOMIA\nArriskuaren pertzepzioak gehiegizko babesa eta helduen etengabeko kontrola eragin ditu haurtzaroan, eta garapen fisiko onerako eta oinarrizko trebetasun psikologikoen heldutasunerako ezinbestekoak diren gaitasun ugari ikastea eta menderatzea eragotzi du: gizarte-trebetasunak, arazoak konpontzea, espazio-orientazioa, eraginkortasunaren pertzepzioa, autozainketa, autokonfiantza, etab.\nHaurrek eta nerabeek ibiltzeko, korrika egiteko eta beren ingurune hurbilarekin harremanetan jartzeko dituzten zailtasunak, bai eta berdinekin askatasunez topo egiteko eta jolasteko dituzten zailtasunak ere, autonomia faltarekin ez ezik, bakardade eta isolamendu arazo gero eta handiagoekin edo estres emozionala eta hiperaktibitatea areagotzearekin lotu dira.\nJolasak haurtzaroan duen garrantzia hain da handia, ezen bere oinarrizko eskubideetako bat dela onartzen baitu Haurren Eskubideen Konbentzioak, zeinak adierazten baitu “Gizarteak eta agintari publikoek ahaleginak egingo dituztela eskubide horren gozamena sustatzeko“.\nOBESITATEA: XXI. MENDEKO EPIDEMIA\nEuropako herrialdeen artean osasun publikoko arazo hau larriena denen artean dago Espainiar estatua: gehiegizko pisua dute adingabeen %40 inguruk, horien artean haurren %19k\nHaurren obesitateak berehalako eta epe luzeko ondorioak ditu osasun fisiko, sozial eta emozionalean. Obesitatea duten adin txikikoek beste gaitz kroniko batzuk izateko arrisku handiagoa dute: asma, loaren apnea, hezur eta artikulazioetako arazoak, 2 motako diabetesa eta bihotzeko gaixotasunak. Isolamendu soziala, depresioa eta autoestimu baxua izateko arrisku handiagoa ere badute.\nHaurren gehiegizko pisua estu-estu lotuta dago sedentarismoarekin eta gure adingabeek eguneroko gutxieneko ariketa egiteko duten zailtasunarekin; besteak beste, eskolarako joan-etorri aktiboa eta auzoko ingurunean jarduera fisikoa.\nHAURRAK KUTSADURA ATMOSFERIKOAREN ERAGINPEAN EGOTEA\nAirearen kutsadura ikusezin bihurtutako arazoa da, baina zirkulazio-istripuek baino heriotza gehiago eragiten ditu: 430.000 heriotza goiztiar Europan, Europako Ingurumen Agentziaren arabera. Haurtzaroa, gainera, bereziki zaurgarria da, hazkuntzari, arnas osasunari edo 95ºgarapen kognitiboari eragiten baitie.\nEbidentzia zientifikoak agerian utzi du hirietako airearen kutsadurak dakarren osasun publikoko arazo larria—batez ere NO2 eta materia partikulatua, PM2,5, PM10 eta partikula ultrafinak (UFP)—, eta arrisku-faktore garrantzitsu bihurtu da arnas infekzioak, asma, bihotz-hodietako gaixotasunak edo biriketako minbizia bezalako gaixotasunentzat.\nEskola eremu eta eskola bideei dagokienez, berriki Bartzelonan egindako azterlan batek erakutsi duenez, haurrek oinez eguneroko denboraren %6 bakarrik egiten badute ere, aireko kutsatzaileen eguneko dosiaren %20 xurgatzen dute denbora horretan (gainerakoa etxean egiten dute -%35 – eta eskolan -%30).\nEmaitza horiek agerian uzten dute eskola-bide seguruak –istripu-tasaren ikuspegitik ez ezik – osasungarriak ere sortu behar direla\nHAURRAK ZARATAREN ERAGINPEAN EGOTEA: ENTZUTEN DEN ARAZOA, BAINA KONTUAN HARTZEN EZ DENA\nZaratak gure nerbio-sistema autonomo eta endokrinoan eragiten du, eta aldaketak eragiten ditu bihotz-maiztasunean, presio arterialean eta estresari lotutako hormonen askapenean, kortisolean adibidez. Hainbat ikerketaren arabera, lotura antzeman da kutsadura akustikoaren eta funtzio kognitiboaren narriadura, hormona-asaldura (diabetea barne), garun-hodietako istripu eta osasun mentaleko arazoen artean, hala nola depresioa eta estresa.\nEuropan, kalkuluen arabera, zaratak 72.000 ospitaleratze eta 16.600 heriotza goiztiar baino gehiago eragiten ditu urtean, eta, hori baieztatzeko ikerketa gehiago egin behar diren arren, datu batzuek iradokitzen dute zarata arrisku-faktorea izan daitekeela haurren portaera eta arreta-arazoen garapenean. Osasunaren Mundu Erakundearen (OME) arabera, zaratarekiko esposizioa izan daiteke haurtzaroan gerta daitekeen gorreriaren arrazoietako bat.\nBERO-UHARTEA ETA BERDE URBANOA\nIbilgailuek eta industria-jarduerek eragindako kutsadura atmosferikoak, asfaltozko zoladurak (beroa atxikitzen du eta lurra iragazgaitz bihurtzen du) eta eraikinen arteko hurbiltasunak (beroa askatzea eragozten du) “hiriko bero-uharteak” izenekoak sortzen dituzte. Faktore horiek guztiek, berdegunerik (parkeak, zuhaitzak) eta urdinik (itsasoa, ibaiak, urmaelak, iturriak) ez egotearekin batera, tenperatura-igoerak eragiten dituzte, eta horrek ondorio larriak eragiten ditu osasunean, batez ere haurrengan eta adineko pertsonengan.\nHainbat ikerketek erakusten dute, bestalde, espazio naturalizatuek efektu moteltzailea dutela hirietako tenperatura eta heriotza-tasaren igoeraren aurrean. Eta gero eta ebidentzia gehiago dago hiriko berdea onuragarria dela biztanleriaren osasun mental eta kardiobaskularrerako (estresa murrizteagatik), bai eta haurren neurogarapenerako ere. Klima-aldaketaren ondorioak, gainera, benetako erronka izango dira hirietako erosotasun klimatikoari dagokionez, eraikinak eta hiri-espazio publikoak ez baditugu prestatu eta egokitzen aurreikusten den tenperatura-igoerara eta bero-boladen eragin handiagora.\nIruzkinik ez "Eskola-ingurune seguruak eta osasungarrien manifestua"


Hobekuntza lanak egingo ditu aste honetan udalak : Bidasoko Hitza\nHobekuntza lanak egingo ditu aste honetan udalak\nSanta Maria arkuaren eta fosoaren inguruko argiztapena hobetuko du batetik, eta zenbait zuhaitzen erretiratzea eta kimaketa, bestetik.\nHarresien argiztapena hobetzeko lanak egiten ari dira. 37.000 euroko inbertsioa egin du udalak.\nHondarribiko Udalak jakinarazi duenez, hobekuntza lanak aurrera eramango ditu aste honetan zehar. Santa Maria arkuaren eta horren azpiko zuloaren inguruko harresien argiztapenean lanean ari direla adierazi du Juan Mari Altuna Zerbitzuetako zinegotziak. «Argiztapen ornamentala deitzen duguna indartzen ari gara, beti ere kontsumo baxuko argiekin», esan du. 37.000 euroko aurrekontua prestatu du tokiko gobernuak horretarako.\nBestalde, hilda dauden zenbait zuhaitz erretiratuko dituela ere zabaldu du udaleko zerbitzuetako departamentuak, baita kimaketa lanak egin ere. Alde Zaharra eta Sabino Arana artean, igogailuaren inguruan, ariko direla gaurkoan esan dute; bihar ordea, Donostia kalean eta etzi, espigoiaren inguruan.


Memo 11-12 Elikadura by Carlos Uranga - issuu\nELIKADURA Kurtzeberri LH: 240 ikasle Kurtzeberri DBH: 183 ikasle\nZer ikasi dugu? 1. Bertako produktuak osasuntsuagoak eta freskoagoak dira. 2. Urrutitik produktuak ekartzeak prezioak garestitzea dakar eta airea kutsatzea, izan ere produktu hauek garraiatu egin behar baitira.\n3. Baserritarren egoera ez da batere ona, gutxi daude eta irabazi eskasak dituzte.\n4. Sasoi bakoitzean produktu konkretu batzuk daude.\n5. Gosari osasuntsua zer den eta osasunerako duen garrantzia.\n6. Produktu ekologikoak eta labeldunak zer diren.\n7. Jaten ditugun hamaiketakoak hondakin gehiegi sortzen dute. 8. Elikagai transgenikoak zer diren.\n9. Kontsumo taldeak ezagutu ditugu.\nEskolako diagnostikoa Jangelako menuak Ausolanek prestatzen ditu baina ez dakigu nolako produktuekin egiten duten lan, nondik ekarritakoak diren... horregatik Debagoienako Eskola Agenda 21eko koordinatzaileen artean eskutitz bat bidali genien informazio hori eskatuz.\nHamaiketakoan sortzen ditugun hondakinen kudeaketarako gela bakoitzean kolore ezberdinetako edukiontziak jarri ditugu hondakin mota ezberdinak sailkatzeko.\nHerri mailako diagnostikoa 1. LH 1. ziklokoek elikagai ezberdinak identifikatu eta dagokion urte sasoian kokatu ditugu. Ekartzen dugun hamaiketakoa eta honekin sortzen ditugun hondakinak aztertu ditugu. 2. LH 2. ziklokoek etxean galdetegi bat egin dugu jendeak bertan ekoiztutako produktuak kontsumitzeari ematen dion garrantzia neurtzeko eta garai batean zituzten elikatzeko moduei buruz gehiago jakiteko.\n3. LH 3. ziklokoek kontsumo ohiturak aztertu ditugu eta herriko dendetan azterketa egin dugu produktu ekologikoak non erosi daitezkeen jakiteko.\n4. DBH 1. mailakoak sukaldari lanetan ibili gara eta gazta tarta bat egin dugu, baina horretarako osagaiak erostera atera behar izan dugu eta hauek ekologikoak izan behar zutenez erosketa ekologikoa egin dugu.\n5. DBH 2. mailakoak Baseherri kontsumo taldea ezagutu dugu eta taldeko partaide bat hitzaldia ematera etorri zaigu. Honez gain elikadura subiranotasun kontzeptua ezagutu dugu.\n6. DBH 3. mailan produktu transgenikoak zer diren ezagutu ditugu eta hauek identifikatzeko etiketak begiratzen aritu gara. Honekin batera gure etxean ditugun produktuen etiketak ere aztertu ditugu.\n7. DBH 4. mailan Milurteko helburuak ezagutu ditugu eta hausnarketa bat egin dugu gaur egun munduan elikadurarekin erlazionatuta dagoen arazo larriarekin.\nLortutako emaitza orokorrak - Jende gehienak supermerkatuan egiten du erosketa eta ez azoketan.\n- Haragia ordea orokorrean harategietan erosteko ohitura dute.\n- Supermerkatuetan kanpoko produktu gehiago aurkitzen ditugu azoketan baino.\n- Janariaren jatorria beti ez da ezagutzen, hala ere batzuetan ez diogu garrantzirik ematen puntu honi. - Baserritarrei erosten zaie baina gutxi eta erosten ez dutenek eskura izango balute erosiko lukete.\n- Nahiz eta gu ez konturatu etxean produktu transgeniko ugari ditugu.\n- Zaila da herriko dendetan produktu ekologikoak aurkitzea\nIkasleen arteko foroa.\nGuk hartutako KONPROMISOAK - Bertako eta garaiko produktuak kontsumitzen saiatuko gara. - Azoketan eta denda txikietan gehiago erosiko dugu. - Fruta gehiago eta litxarkeria gutxiago jango dugu. - Orokorrean ondo gosaltzen dugu baina fruta gehiago jango dugu. - Hamaiketarako fruta ekarriko dugu.\n- Bertako produktuak erosi ahal izateko dendariari laguntza eskatu eta galdetuko diogu. - Preziorik merkeena begiratu beharrean produktua nongoa den eta nola ekoiztua dagoen begiratuko dugu. - Produktu ekologikoak aurkitzeko saiakera egingo dugu. - Produktua erosi baino lehen etiketak begiratuko ditugu.\n- Bilduki gutxi dituzten produktuak erosiko ditugu.\n- Produktuak zuzenean erosiko dizkiegu baserritarrei.\n- Produktu transgenikoak ez erosten saiatuko gara.\n- Bidezko merkataritzaren alde egingo dugu.\nEskolak hartzen dituen KONPROMISOAK - Gosari osasuntsuaren kanpainetan parte hartuko du.\n- Astean behin hamaiketakoan Haur Hezkuntzan fruta banatuko da.\n- Gurasoentzat hitzaldiak antolatuko dira elikaduraren inguruan.\nUdalari zuzendutako proposamenak AZOKAK eta DENDA TXIKIAK 1. Azoka eta denda ekologikoak bultzatzea.\n2. Azokak sarriago antolatzea bertako produktuak saltzeko eta baserritarrei laguntzeko.\n3. Denda txikiei laguntzak ematea eta hauek bultzatzea.\nORTUAK 4. Herritarrei ortuak lantzeko aukera ematea (Arrasateko eredua bezala).\nBASHERRI KONTSUMO TALDEA 5. Basherri kontsumo taldearen proiektua bultzatzea. 6. Lokal bat ematea talde honi bere egin beharrekoak aurrera eraman ahal izateko. 7. Kontsumo talde gehiago sortzen laguntzea. 8. Basherri kontsumo taldea bultzatzeko ekoizleak aurkitzea.\nETIKETAK eta PRODUKTUEN KOKAPENA 9. Dendetan produktuen jatorria eta kalitatea ondo adierazita egotea, produktuaren etiketan edo produktuek izaten duten karteltxoan. Horretarako udalak dendariekin bilerak egitea. 10. Dendetan bertako produktuak leku berezi baten jartzea eta prezioak jaistea pixka bat. Horretarako udala dendariekin harremanetan jartzea. 11. Bertako eta kalitatezko produktuak dendetan ondo adieraztea. Hau lortzeko udalak dendariekin bilerak egitea. 12. Herrian esne makina jartzea.\nKANPAINAK eta HITZALDIAK 13. Transgenikoen inguruan informazio zabaltzea, hitzaldiak antolatuz edo kanpainak eginez. 14. Jendea azoka eta denda txikietan erosketak egitera animatzeko kanpainak egitea. 15. Bertako produktuei garrantzia ematea eta hauek kontsumitzeko kanpainak egitea. 16. Hitzaldiak antolatzea elikadurari buruz eta gaur egungo elikagai mota ezberdinen inguruan. 17. Baserri eta baserritarren gaur egungo egoera ezagutzeko informazio zabaltzea eta baserrietako produktuak babestea. 18. Jendeak produktuak zuzenean baserritarrei erostera animatzeko kanpainak egitea. 19. Jendea animatzea kotsumo taldeko proiektuan parte hartzera.\nBERTAKO PRODUKTUAK 20. Bertako produktuen denda bat jartzea\nBASERRITARRAK 21- Laguntzak ematea bertako produktuak lantzen dituztenei, hau da baserritarrei.\nMemo 11-12 Elikadura


"Xapoketan" karta-jokoa - Argia Azoka\nHasiera / Jolasak / “Xapoketan” karta-jokoa\nEuskal Herriko animaliak eta ekosistema nagusiak oinarritzat dituen karta-jokoa. Euskal Herrian azaltzen diren 7 ekosistema nagusiz egongo da osatua. Ekosistema bakoitzaren barruan 6 animalia espezie egongo dira, bakoitza animalia talde bati dagokiona: ugaztunak, hegaztiak, arrainak, anfibioak eta narrastiak (alegia, ornodunak), eta ornogabeak.\nXapoketan karta-jokoarekin osagarri: Xapoketan puzzlea.\n"Xapoketan" karta-jokoa quantity\nKategoriak: Jolasak, Tier 1\nKarta-jokoak ezagutza, memoria, azkartasuna eta arreta lantzeko zailtasun ezberdineko lau jolas ditu, etxean edo lagun artean ez ezik, eskolan jolasteko moduan ere egongo dira diseinatuak. Espezie bakoitzaren izena euskara batuan eta izen zientifikoan emango da.\nHezkuntza eta alderdi zientifikoaren arduraduna: Iñaki Sanz-Azkue\nAlderdi pedagogikoaren arduraduna: Lore Erriondo\nIlustratzailea: Eñaut Aiartzaguena\n19,50€ Produktua aukeratu\n“Perretxiko zaindariak” mahai jolasa\n“Inor ez da ilegala” kamiseta gris iluna


Alokairua ordaintzetik salbuesten duen neurria onartu da, COVID-19 birusaren pandemiaren inpaktuari aurre egiteko - Etxebizitza : Etxebizitza\nIngurumen, Lurralde Plangintza eta Etxebizitza Sailak aldi baterako salbuetsiko ditu alokairua eta erkidego-gastuak ordaintzetik koronabirusak sortutako kalteberatasun ekonomikoa jasaten ari diren Euskal Autonomia Erkidegoko alokairu babestuko parke publikoetako maizterrak.\nAlokairuko parke publikoak barnean hartzen ditu Eusko Jaurlaritzaren beraren titulartasuneko etxebizitzak, Alokabide sozietate publikoaren etxebizitzak, Bizigune eta Gaztelagun programen esparruan alokatutakoak, eta indarreko edozein babes-formularen pean alokairuan lagata dituzten beste eragile publiko eta pribatu batzuen titulartasuneko etxebizitzak.\nZein pertsonak eska dezake alokairua ordaintzetik salbuestea?\nBaldintza hauek betetzen dituzten familia-unitateak dituzten pertsona guztiak:\n2020ko martxoaren 14a baino lehen alokairuko etxebizitzen parke publikoko etxebizitza edo zuzkidura-bizitoki baten alokairu-kontratua indarrean eta formalizatuta izatea, alokairu-errenta gehi komunitate-gastuak eta oinarrizko hornidurak errentariaren bizikidetza-unitatearen urteko diru-sarrera haztatuen % 30etik gorakoak izatea.\nBesteren konturako langileen kasuan, COVID-19 birusaren pandemia dela-eta kalteberatasun ekonomikoko egoeran egotea, errentarien edo emakidadunen bat langabezian geratu delako 2020ko martxoaren 14aren ondoren.\nLangile autonomoen edo enpresaburuen kasuan, diru-sarrerak galdu badituzte, edo salmentak jaitsi badira, % 40 edo gehiago, 2020ko apirileko eta maiatzeko diru-sarrerak edo salmentak erreferentziatzat hartuta, alarma-egoera deklaratu aurreko seihileko naturalean egindako batez bestekoarekin alderatuta.\nEskaerak egiteko epea apirilaren 3tik maiatzaren 31 arte izango da, biak barne.\nZer hilabete egon daiteke ordaintzetik salbuetsita?\nEskaera egin eta dagokion Etxebizitzako Lurralde Ordezkaritzak aldeko ebazpena eman ondoren, salbuespena hilabete osoz aplikatuko da, eta apirileko, maiatzeko eta ekaineko errentei eragin ahal izango die.\nAlokairua ordaintzetik salbuesteko eskabideak 2020ko apirilaren 3tik aurrera aurkez daitezke, www.euskadi.eus/zerbitzuak/11022401 web-orriaren bidez. Teletramitazio hori egin ahal izateko, Eusko Jaurlaritzaren egoitza elektronikoak identifikaziorako eta sinadurarako onartzen dituen baliabideetako bat eduki beharko da.\nAlokabide SA sozietate publikoak kudeatuko ditu eskabideak, eta dagokion Etxebizitzako Lurralde Ordezkaritzak ebatziko ditu. Eskabideak aurrez aurre aurkeztu ahal izango dira Zuzenean Herritarrentzako Zerbitzuaren bulegoetan eta Alokabideren edozein bulegotan, alarma-egoera amaitu eta administrazio publikoen aurrez aurreko arreta-zerbitzuak berriro ezartzen direnean.\nEskabidearekin batera, behar bezala beteta, erantzukizunpeko adierazpen bat aurkeztu beharko da. Adierazpen horretan, errentak ordaintzetik salbuesteko eskatzen diren baldintzak betetzen direla adierazi beharko da, eta berariaz aitortu beharko dira familia-unitateko kide guztiek jasotzen dituzten diru-sarrera garbiak.\nIngurumen, Lurralde Plangintza eta Etxebizitza Sailak ofizioz kontrastatuko du kasuan kasuko administrazio publikoekin betekizun horiek betetzen direla. Baldintza horietakoren bat betetzen dela egiaztatzea ezinezkoa bada, edo eskatzaileak sailak administrazio publiko eskudunetatik eskatzearen aurka egiten badu, lurralde-ordezkaritzek dagozkion dokumentazio-eskaerak egingo dituzte.\nGaztelagun eta ASAP programa\nCOVID-19 birusaren pandemia dela-eta Gaztelagun laguntza-programaren onuradun diren pertsonek aldi baterako eta ezohiko laguntza osagarri bat jaso ahal izango dute, aitortuta duten dirulaguntza osatu ahal izateko, programa hau arautzen duen 2018ko abenduaren 18ko Aginduan ezarritako etxebizitzaren hileko errentaren mugetara iritsi arte.\nLaguntza horiek izapidetzeko, dagokion aldaketa-eskaera aurkeztuko da, onuradun bakoitzak egoitza elektronikoaren Nire karpeta atalean irekita duen laguntzaren espedientean.\nMerkatu libreko etxebizitzen alokairurako bitartekaritza-programako (ASAP) errentariek, COVID-19 birusaren pandemia dela-eta kalteberatasun ekonomikoko egoeran badaude, salbuespen horiek ere baliatu ahal izango dituzte, kontratua sinatu zuten agente laguntzaile homologatuaren aurrean eskaera bat aurkeztuta.\nSalbuetsitako errentari dagokion zenbatekoaren ordainketa zuzenean ordainduko zaie jabeei; horretarako, agente laguntzaile homologatuek ordainketa egin ahal izateko behar diren datuak bidali beharko dituzte, salbuespena aitortzeko proposamenarekin batera.\nAginduaren testu osoa\nLaguntzaren inguruko informazio nagusia (infografia)\nbirgai etxebizitza primera_vivienda vivienda ayuntamientos Plan Director udalettxeak diru-laguntzak planeamiento urbano ayudas medida etxe_gabe sin_techo emakume genero renove coronavirus violencia género vivienda social rehabilitacion


Enpresa - Loyola 21\nISO 14001 Kudeaketa Sistema\nLoyola 21 ekitaldi esklusiboetarako horniduren alokairuan eta muntaian espezializatua dagoen enpresa da\nGure bezeroen beharrizanei arreta berezia eskeintzen diogu, detaile guztiak zainduz eta maila altuko zerbitzuak eskainiz.\nHainbat hamarkadetako esperientzia dugu sektorean eta mota guztietako ekitaldiak egin ditugu, kirol froga handiak, kontzertuak, ezkontzak, sari emateak edota festibalak.\nErabakiak hartzen badakigu eta proaktiboki lan egiten dugu, gure zerbitzuek lan egiten dugun ekitaldiei balio erantsi bat emateko.\nUneoro produktu eta material berrietan inbertitzen dugu. Azpiegituren eta diseinuen joerari adi gaude beti.\nKarpak, agertokiak, festa guneak, ferietarako stand-ak, hesiak eta aldian-aldian berritzen ditugun altzari eta osagarri ugari alokatu, saldu eta montantzen ditugu.\nKarpa eta haima alokairua eta salmenta\nAukera zabala bi isurietako karpetan, karpa poligonaletan, beduino motako estalki tenkatuetan. Haimak(pagoda motakoak) ere baditugu tamaina eta akabera desberdinetakoak. Zerbitzu moldagarria eskeintzen dugu eta gure karpak mota ezberdinetako akaberak dituzten olanekin (zuriak, beltzak, gardenak, opakoak…) jantzi daitezke, bezeroaren beharrizanen arabera.\nGure balio nagusia oso prestatuta dauden langileak dira, altuera lanetan prestatuak, karpen muntaketetan, lan segurtasunean… Honetaz gain medio eraginkorrenak ditugu eskura hala nola, garabidun kamioiak, plataformadun kamioiak… eta beste ibilgailu batzuk merkantzia baldintza hoberenetan eta edozein espaziotan, mugitu ahal izateko.\nEkitaldiei balio erantsi bat ematen diogu guk ditugun altzariekin eta gure erakusketa elementuekin. Espazio bereziak sortzeko gaitasuna dugu edota egiturak jartzeko bezeroen beharrizanei erantzuna emateko. Aulki sorta zabala dugu: pilagarriak, tolesgarriak, klasikoak, modernoak, fundakin, forjakoak…), mahaiak, erakusmahaiak, katenariak, berogailuak, eguzkitakoak…\nProiektuak eta aholkularitza teknikoak\nLoyola 21n zure eskura jartzen dugu gure sail tekniko komertziala, gure laguntzarekin planteatzen zaizkizuen zalantza tekniko edota diseinuzkoak ebatzi ahal izateko. Gainera beti ditugu eskura aukera ezberdinak zuen beharrizanei irtenbide egokiak eman ahal izateko.\nGure instalakuntzak, Usurbilen daude, 2000m2 baina gehiagoko espazioa bi pabilioitan banatuta, kamioentzako sarbidea.\nAzalera honela banatzen da: biltegiak estanteriekin, karpen garbiketa eta lehorketa eremua aireztapen naturalarekin, ehunen biltegia eta elektrizitate biltegia. Gainera bulegoak (teknikoa eta kudeaketakoa), batzar aretoa, office…\nGiza baliabideetan 14 pertsonako plantila gara. Lan handiko hilabeteetan plantila indartzen dugu, denboraldirako ohiko langileekin. Hemen langile guztiak barneratzen dira (ofizialak eta langileak), administrazio langileak, saltzaileak, teknikariak… denak dagozkien tituluekin eta dagokien formakuntzarekin beti ahal den erantzun hoberena eskeintzeko.\nEdozein ekitaldi motari erantzuna emateko baliabideak ditugu eskura. Agertoki eta karpetatik, bere diseinu eta ezaugarriengatik altzari nabarmenetaraino. Guztia periodikoki berritzen da, gure bezeroen beharrizanei erantzuna eman nahian.\nHonetaz gain ibilgailu industrial ezberdinak ditugu garraioa ahalik eta baldintza egokienetan egin ahal izateko. Muntai berezietarako, kontratuak ditugu sinatuta garraio empresa onenekin, garabiak, saskidun ibilgailuak banderolak jartzeko…\nISO 14001 Kudeaketa Sistemaren Politika\nLOYOLA 21 SL-ren helburua, ekitaldietarako muntai jarduera aurrera eramatea da, kalitatea etengabe hobetuz, bezeroek eduki ditzaketen itxaropenen aurretik joanez eta ingurumenarekiko dugun konpromezua aurrera eramanez.\nGure enpresaren etorkizuna bermatuta egongo da, betiere, bezeroei eskeintzen dizkiegun zerbitzuak kalitatezkoak izango direlako eta ingurumenaren babesa sustatuko dugulako.\nHonekin batera langileen kualifikazioa eta inplikazioa kontutan izango dugu, ingurumenarekiko dugun jarrera hobetuz.\nKonpromezuak eta balore estrategikoak\n- Bezeroak gogobetetzeko ahalegina eta aplikatu beharreko lege.baldintzak izango dira egiten dugun guztiaren jomuga.\n- Gure enpresaren etorkizuna bezeroen beharrei erantzuteko kalitatearen araberakoa izango da.\n- Inguru naturalaren eta ingurumenaren mantentzea eta zaintzea.\n- Gure enpresaren indarraren oinarri nagusia bere langileak dira, eta horiei lan-ingurune segurua eskeintzen saiatuko gara, motibazioa, gaitasuna eta egindako lanarekiko harrotasuna errazteko.\nGure erakundeak ondorengo baloreak izatea nahi dugu:\n- Etengabeko hobekuntzan zentratuta egotea.\n- Momentuan dagokion legea betetzera zuzenduta egotea.\n- Taldeko lanean oinarritzea.\n- Modu irekian komunikatzea eta erantzunak estimulatzea.\n- Formazio egokia bermatzea.\n- Lan-ingurune segurua eskeintzea.\n- Ekimena, berrikuntza eta sormena estimulatzea.\n- Talde- nahiz banako-lorpenak aintzat hartzea.\n- Erabaki-hartzeak dagokion maila baxuenera eskuordetzea.\n- Kutsadura ekiditeko konpromisoa hartzea, bizitza-zikloaren ikuspegitik.\nGuzti hau lortu ahal izateko, neur daitezkeen parametro bakoitzari dagozkion indikadoreak finkatuko dizkiegu, finkatutako eperako gure helburu bilakatuko direnak.\nKalitate/ingurugiro helburuak deklarazio honekin batera datoz eta elkarrekin errepasatuko ditugu aurretik ezarritako epeetan.\nGure erakundearen erlazioak, gure laguntzaileekin nahiz subkontratakin, hornitzaileekin edota bezeroekin, zintzoak, objetiboak eta zuzenak izango dira, beti pertsonaren duintasuna taldeko kide bezela onartuz.\nLOYOLA 21 SL erakundean elkarbanatzen ditugun baloreak hauek direla onartzen dugu.\n2021-eko ekainaren 21a.


[Museora] Oiasso. Irungo Erroma txikia - Gipuzkoako Hitza\n[Museora] Oiasso. Irungo Erroma txikia\n2016, irailak 09 gipuzkoa, Kultura, Museora 843\nEta bilatu zuten. Eta aurkitu zituzten aztarnak. Oiasso museoak 10 urte bete zituen uztailean. Baina, museoaren sorburua azaltzeko, 1960ko hamarkadara jo du Noainek. “Oiassoren aurkikuntza Jaime Rodriguez Salisena da, Irungo arkeologiaren aita deitzen diogu. Higer lurmuturrean, urpeko prospekzio arkeologikoak egin zituzten, Junkaleko parrokian ere bai; Ama Xantalen ermitan, erromatar garaiko nekropolia aurkitu zuten, eta, 1990ean, Santiago kalean, erromatar portu bat topatu zuten. Orduan lortu zen ikerlarien arteko adostasuna, eta bat etorri ziren Irunen erromatarren polis bat egon zela. Estrabon geografoaren idatzietan bazegoen Oiassoren aipamena, Pirinioen magalean eta itsaso ondoan kokatzen zuen; aztarnek frogatu dute Oiasso Irun zela”.\nArkeologoek gero eta aztarna gehiago aurkitu zituzten: Junkaleko parrokiaren ondoan termak agertu ziren, portuan pieza ugari atzeman zituzten… “Une horretan, esku artean bilduma arkeologiko nahikoa genuen, eta pentsatu zen merezi zuela museo arkeologiko monografiko bat sortzea. Irunen topatutako aztarna arkeologikoak daude Oiasson”.\nNoainen arabera, erromatarrak 0. urtearen inguruan iritsi ziren Oiassora, eta II. mendera bitartean bizi izan ziren han. “Ez dakigu Oiassok civitas estatusik bazuen, eta, ondorioz, ez dugu esango hiri bat zenik; baina, edonola ere, hiri kokagune bat zen. Meategien ustiaketa Aiako Harrian egiten zuten, eta jarduera ekonomiko oso inportantea zen; portu garrantzitsu bat zuen, non Kantauri itsasoan nabigatzen zuten ontziak babestuta gelditzen ziren; eta, gainera, erromatarren Hispania eta Galia probintziak lotzen zituen puntuetako bat zen”.\nOiasson ez dago erromatar garaiko eskultura ikusgarririk; bai, ordea, 2.000 urteko antzinatasuna duten pieza bitxiak. “Portuan baldintza oso bereziak zeuden arkeologiarako. Lokatza da, ur askokoa, eta batere oxigenorik gabea; ondorioz, ohiko indusketetan deseginda egoten den materia organikoa topatu ahal izan da”. Egurra, soka, larrua eta, bitxia badirudi ere, melokotoi hezurrak ere bai. “Arkeologiaren ikuspegitik, aurkikuntza garrantzitsua da, erromatarren ohiko bizimoduaz informazio ugari ematen baitute”, dio Noainek. “Erromatar arkeologia entzutean, eskulturak, epigrafia, mosaikoak eta abar etortzen zaizkigu burua. Hemen halakorik ez dago, nahiz eta horiek ere izango genituzkeen gustura; baina, Oiasson aurkitutakoak balio handiagoa du erromatarren garaia ulertzeko. Elementu horiek, gainera, erabat ezohikoak dira, ez dituzu aurkituko Europako erromatarren arkeologia museo bakar batean ere”.\nHiru zati ditu Oiassoko erakusketa finkoak: Erromatarren Eragina gelan, tokiko biztanleen eta erromatarren arteko harremanaren errepresentazio bat aurkituko du bisitariak; Portua gelan, berriz, portuko indusketetan aurkitutako aztarnak daude —anforak, arrantzarako tresnak, portuaren egitura osatzen zuten egurrezko zutoinak…—; eta Oiasso gelan, kokalekuaren izaera urbanoa islatzen duten elementuak. Horrez gain, Portua gelan, 15 minutuko ikus-entzunezko bat ere bada, erromatarren presentzia ulertzen laguntzeko.\nErakusketa egonkorra, ordea, jarduera ugarirekin osatzen dute. “Inguruko jendeak jada ezagutzen du museoa, eta gure erronka da museora itzultzeko arrazoiak ematea, egitarau ahalik eta interesgarriena osatuz”. Uda osoan ikusgai egon den Sexua erromatarren garaian erakusketa da horren adierazle. “Irailaren 18ra arte egongo da zabalik, eta jende asko erakarri duen gaia da”, azaldu du Noainek. Ikastaroak ere antolatzen dituzte —udazken honetan, Ekialde Hurbileko Arkeologia—, eta urteko egitarauan bi ekitaldi garrantzitsu nabarmendu ditu Noainek: batetik, FICAB arkeologia zinemaldia —azaroaren 16tik 29ra da izango da—, eta, bestetik, uztailean egiten duten Dies Oiassonis Irungo Erromatar Jaialdia. “Eskaintza zabala da, eta denak zaudete gonbidatuta”.


Federación Anarquista 🏴 Noticias anticapitalistas y informaciones libertarias Valentina Morisoliren idatzia Zaballako espetxetik. – Federación Anarquista 🏴\nValentina Morisoliren idatzia Zaballako espetxetik.\n02/07/2021 :: Nacionales E.Herria\nx Valentina Morisoli\nGure eskubideen urraketa hori espetxeen arbitrariotasunak sostengatzen du, inoiz ez zaio begiratzen presoaren onurari, une honetan denak balio du.\nDenok daramagu berrogeialdi dezente kartzeletan, txertoa jarrita, eta berriro ere isolatzera behartzen gaituztela eta, azalpenik eman beharrik gabe, ezkutuko lehen gradua ezartzen digutela jakitean sortzen zaigun sentsazioa ezagutzen dugu.\nEspetxe bakoitzak askatasuna du zein isolamendu-mailatara eramaten gaituzten aukeratzeko, Zaballakoan 15 egun dira bisitarik gabe, aurrez-aurrekorik gabe, paketerik gabe, abokatuak ikusteko aukerarik gabe, patiorik gabe, eta batzuetan gertatzen da egunean dei bat baino ezin dugula egin, gainerako guztiak kanpoarekin dugun harremanean nahikoa eraginik izango ez balu bezala.\n23 ordu eta 45 minutu ziegan. Ziegak: vis a vis gozatzen badugu edo kartzelaz aldatzen bagaituzte, gutxienez 15 egunean behin aldatzen ditugu, berrogeialdia modulu batean betetzen baita horretarako bakarrik. Ziega aldaketa presoarentzat ezegonkortzailea den zigor metodo bat da, baina orain beharrezkoa da haien arabera. Halaber, Zaballako berrogeialditik jaso ditzakegun paketeak murriztu egiten dizkigute, hilean bat, eta hori espetxezainak, gure ziegako gauzak kontrolatu ondoren, beharrezkotzat jotzen badu bakarrik, atxikiko ez badu. Familiako aurrez-aurrekoak 40 minutukoak dira, eta bisitetako telefonotxoek ez dute funtzionatzen. Hori guztia, ahaztu gabe kartzelariak etengabe gurekin harremanetan daudela eta egunero sartzen eta irteten direla inolako kontrol edo berrogeialdirik gabe.\nGure eskubideen urraketa hori espetxeen arbitrariotasunak sostengatzen du, inoiz ez zaio begiratzen presoaren onurari, une honetan denak balio du. Beraz, estatu espainiarreko, frantseseko eta Euskal Herriko kartzeletan errepikatzen den egoera hau salatzen dugu. Preso politikoen amnistia osoa lortzeko borrokan jarraituko dugu espetxe hauetan, preso politikoak izateagatik salbuespenezko neurriak jasanarazten dizkigutelako, eta orain pandemiagatik ere bai.\nValentina Zaballako espetxetik.\nPrisión provisional para Gaizka y Valentina, miembros del Movimiento Pro Amnistía [Eusk/Cast] Valentina eta Gaizkak, azaroaren 16tik bere hurkoen bisitarik gabe daude [Euskara] Audio – Valentina Morisolliren mezua herriari Sobre la situación en prisión de Valentina Morisoli Konzentrazioak: Valentina eta Fito askatu. 150 egun bahituak Kontzentrazioak “Valentina eta Fito Askatu !” Valentina eta Fito askatu! 150 egun bahituak “Fito eta Valentina Askatu” Manifestazioa: 6 hilabete bahitutak, 6 hilabete borrokan! Fito eta Valentina Askatu! Valentina eta Gaizka Askatu! Bilbao [Eusk/Cast] Fito eta Valentina Askatu


"Oso haserre" dagoen UDAk jokatzea erabaki du - Debagoiena - Goiena.eus\n"Oso haserre" dagoen UDAk jokatzea erabaki du\nXabi Urzelai 2018-05-18 09:56\nGorabehera handiko astearen ondoren, Gipuzkoako Federazioak eguazten eguerdian jakinarazi zion UDAri, mailari eusteko promozio partidua Antzuolak beharrean Aretxabaletak jokatuko duela: "Bi klubek idatzi bateratua egingo dugu", dio Agurtzane Elkoro, UDAko presidenteak.\nErregional Preferenteko Aretxabaletak mailari eusteko promozio partidua jokatu beharko du, eta klubak onartu egin du partidu hori jokatzea. Ez da erabaki erraza izan, UDAko zuzendaritza lau orduz egon zen-eta batzartuta eguazten ilunkeran, Federazioaren partetik berri txarra eguerdian jaso eta gero. Izan ere, astelehenean Federazioak adierazi zien Antzuola zela promozio hori jokatu behar zuena, eta bi egun baino ez dituzte izan partidu hori prestatzeko. Bada, beste multzoko Ostadarrek Aretxabaleta izango du aurrean zapatuan, Lasarten (17:15).\nBaina, zer gertatu da?\nBi klubetako ordezkariek haserre eman dute astea, jakinda beste klubak ez duela inongo kulparik. Azken jardunaldia hiru talderen arteko berdinketarekin amaitu zuten: Antzuola (32), Aretxabaleta UDA (32) eta Antzuola (32). Eta berdinketa hirukoitz horren aurrean araudiaren interpretazio ezberdinek ekarri dute zalantza eta ikamika. Hori gutxi balitz, Federazioak Aretxabaleta aurretik geratu dela esateak eta ondoren sailkapen ofizialean egoera bestelakoa zela erakusteak ez du lagundu. Hala, klub bakoitzak araudiaren interpretazio propioa egiten eman du astea, eta, GOIENAk jakin duenez, Federazioko ordezkarien artean ere kontua ez da garbi egon. Bada, Euskadiko eta Espainiako futbol federazioekin kontsultatu ostean etorri da Antzuolaren aldeko erabakia, eguazten eguerdian: "Uste dugu Gipuzkoako Federazioak errespetu falta handia izan duela bi klubekiko; eguazten eguerdian Antzuolako presidentearen bitartez jakin genuen albiste txarra, eta ondoren jaso genuen guk berria. UDAkoak oso amorratuta gaude, uste dugu Federazioak ez duela jakin arazo hau azkar konpontzen", adierazi du UDAko presidente Agurtzane Elkorok.\n"Idatzi bateratua aurkeztuko dugu"\nLogikoa den moduan, Antzuolan poztasunez hartu dute albistea, baina, hala ere, Aretxabaletarekin batera Federaziora idatzi bateratua bidaltzea erabaki dute: "Ulertzen dugu aretxabaletarren haserrea, gu ere egoera berberean egon gintezkeelako", adierazi du Antzuolako kapitain Ibai Zabalok.\nHala, behin erabakia hartuta, Aretxabaletak ez dio gai honi buelta gehiago eman gura, ez dute atzerapenik eskatuko, ezta errekurtsorik aurkeztuko ere: "Gaur [eguena] egongo gara jokalariekin eta azalduko diegu zein izan den zuzendaritzaren erabakia. Badakigu ez dela halako promozio bat jokatzeko baldintzarik onena, ezta gutxiago ere. Baliteke amorrua kanporaketa ona egiteko motibagarri izatea, edota oso partidu txarra egitea, denerako egongo gara gertu. Eta ondoren idatzi bateratua egingo dugu Antzuolarekin. Baina datorren astean izango da hori, Emakumeen Bira antolatzen ere badabilelako UDA, eta horra bideratu gura ditugu indarrak. Amaitzeko, zorionak Antzuolari! Eurek ez dute inongo errurik honetan guztian, ezta Ostadarrek ere".\nOrdizia mailaz igotzera dator Ibarrara domekan\nBestalde, Ohorezko Erregional mailan, Bergarak Donostian jokatuko du gaur (21:00etan, Vasconiaren kontra), eta Mondrak Hernanin (zapatua, 16:30). Aretxabaletako talde nagusiak, berriz, kategoriako liderra hartuko du Ibarran (domeka, 16:30), Hirugarren Mailara igotzeko asmoz datorren Ordizia (69) – autobusa antolatu dute–. Hala, berdinketa batekin ere nahikoa dute mailaz igotzeko, eta Pasaiak (66) derrigor irabazi behar du


Umeak nola zaintzen ziren - Ahotsak.eus\nUmeak nola zaintzen ziren\nUmeak nola zaintzen ziren Umeak etxeetan jaiotzen ziren. Gauzak izugarri aldatu dira. Umeak nola zaintzen zituzten kontatzen du. Umeen arropak amak gauean beratzen jartzen zituen. Umeen gerrian "paxa" bat jartzen zen arropak ez erortzeko. Sorora joaten zirenean umea kutxa batean uzten zuten. Orduko amek gurutze izugarria zuten.\nHizlaria(k): Garmendia Elosegi, Juanita\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ORN-001-013 kodeko bideoa nahi duzula aipatzea: ahotsak@ahotsak.eus\nUmeak etxeetan jaiotzen ziren. Gauzak izugarri aldatu dira. Umeak nola zaintzen zituzten kontatzen du. Umeen arropak amak gauean beratzen jartzen zituen. Umeen gerrian "paxa" bat jartzen zen arropak ez erortzeko. Sorora joaten zirenean umea kutxa batean uzten zuten. Orduko amek gurutze izugarria zuten.\nGaia(k): Baserria » Baserriko bizimodua » Baserriko bizimodua , Familia eta harremanak » Lagunartea eta familia » Etxeko zereginak , Ohiturak eta bizimodua » Jantzi eta orraztu , Iritziak » Antzinako bizimoduari buruzkoak\nZoruari argizaria ematen\nBaserrian ur-korrontea noiz ipini zuten\nBerdurarentzat gurdia eta belarketakoa\nOleta mendira artzain\nBaserriko otorduak eta garraiobideak


Tytti Thusberg: 'Karelia' - Kulturklik\nTytti Thusberg: "Karelia"\nTolosa 2020(e)ko azaroaren 20(e)tik 2021(e)ko urtarrilaren 9(e)ra\nAzaroaren 21etik 29ra, Europa osoan, Hondakinen Prebentziorako Europako Astea ospatuko da. Hondakinen prebentzioa eta kudeaketa jasangarria sustatzea helburu duen astea da. Urtero, gai bat aukeratzen da ardatz gisa eta edizio honetan, honako gai hau aukeratu dute: hondakin ikusezinak!\n"Hondakin ikusezinak" produktuak fabrikatzeko prozesuan sortutako hondakinak dira, normalean, kopuru handitan sortzen direlarik. Hauen zati bat ezin da birziklatu eta zabortegietan eta erraustegietan amaitzen dute. Hondakinen aztarnarekin batera, sortutako CO2aren inpaktua dator. Ekoizpen eta kontsumoa jasangarria izan dadin, produktuek bizitza luzeagoa izan behar dute, konpontzen eta birziklatzen errazagoak izan behar dira. Produktuaren balio-bizitza handitzeak ekoizpen berri baten beharra murrizten du, eta, beraz, baita fabrikazioan sortutako hondakin-kopurua ere.\nEhungintza da planetan ingurumen-inpaktu handiena duen sektore ekonomikoetako bat, bai ekoizpenean, uren eta lurzoruen kutsaduraren ondorioz, bai ondorengo kontsumoan eta hondakinetan. Estatuan bakarrik, zabortegietara iristen den materialaren % 10-15 ehun-hondakina da.\nKarelia erakusketak gaiaren inguruan hausnarketa eragitea eta kontsumo iraunkorraren aldeko aldaketak sustatzea du helburu\nDiseinatzailearekin erakusketaren bisita gidatua egiteko aukera egongo da azaroaren 30ean eta abenduaren 14an, 18:00etatik 20:00etara. Bere obra azalduko du eta lanak egiteko erabilitako teknika ezagutu ahal izango da. Saio hauetan parte hartzeko izena eman behar da aurrez tolosakoingurumenzentroa@gmail.com helbidean, eta plazak mugatuak izango dira.\nIturria: Tolosako Udala\nData 2020(e)ko azaroaren 20(e)tik 2021(e)ko urtarrilaren 9(e)ra\nOrdutegiaAsteartetik larunbatera: 17:30-20:30\nLekua Aranburu Jauregia\nWeb Aranburu Jauregia


Idiazabal lurraldean gaude baina….prestatu zaitez Goierrin beste kutixi baztuk dauzkagu eta, hala nola Beasaingo odolkia, oso zaporetsua bere porru eta pikante puntuarekin, eta mondejua, Goierrin bakarrik jan daitekeen produktua. Segurako tarta eta Zegamako intxaur pastak, Goierriko gozogintzan bakarrik aurkitu daitezke.\nEraikuntza berriko baserria da eta Lazkaoko Lazkaomendi auzoan kokaturik dago. Bost logela bikoitz bainugelarekin eta banakako bat bainugelarekin, telebista eta Wifi-arekin ditu. Egongela-jangela bat bezeroentzat, telebista eta beheko suarekin. Lorategia ere badu.


Film laburrak ikusteko eta saritzeko eguna, gaur - Debagoiena - Goiena.eus\nFilm laburrak ikusteko eta saritzeko eguna, gaur\nXabi Urzelai 2018-03-23 09:43\nDrama FX etxekoak arduratu ziren eguaztenean efektu berezien gaineko ikastaroa ematen.\nGaur, egubakoitza, da 'Ikusteko jaioak gara' lelopean egin duten Huhezinema film laburren jaialdiko egun potoloa. Sail ofizialeko filmak erakutsiko dituzte 16:00etan hasita Arkupen, eta sari banaketa ekitaldia egingo dute jarraian, 20:15ean hasita.\nEguaztenean hasi zuten Huhezinema Euskal Film Laburren Jaialdiaren 11. edizioa, egitarau betearekin. Aurkezle lanetan jardundako Maider Imazek, Malen Illarramendik eta Julene Etxaurik edizioa inauguratu zuten. Jarraian bi sailetan banatutako film laburrak erakutsi zituzten –MUko ikasleen lanak, batetik, eta Kutixi Saileko lanak, bestetik– eta ondoren, bertaratutako ikusleek lan gogokoenen aldeko botoa eman zuten –gaur banatuko dituzte sariak–.\nEgiazkoak diruditen efektuak\nArratsaldean berriz, Handia eta Errementari filmetako efektu berezien sortzailea izan den Drama FX enpresa donostiarrak masterclass berezia eskaini zuen Aretxabaletako Herriko Plazan. Bertaratu zirenek azalpen teorikoen ostean, efektu bereziak gertutik ezagutzeko aukera izan zuten. Bada, batez ere elurrarekin eta suarekin ibili ziren Drama FXeko lagunak jolasean, eta herriko gaztetxoak aho zabalik geratu ziren.\nEgun "potoloa", gaur\nGaur, egubakoitza, izango da Huhezinema jaialdiko egun "potoloa". 16:00etan hasiko duten ekitaldian –Arkupen– erakutsiko dituzte Sail Ofiziala irabazteko dauden hautagaien lanak, eta 20:15etatik 21:00etara egingo dute sari banaketa ekitaldia – amaieran luncha eta kontzertua egongo dira–.\nBada, hainbat sari banatuko dituzte gaur: Sail ofizialean finalista bakoitzak 200 euro jasoko ditu, GOIENA saria 1.000 eurokoa izango da –sari nagusia–, Vertigo saria 400 eurokoa, Mundukide saria 700 eurokoa eta Ikusleen saria 300 eurokoa. MUko ikasleen sailean 2.900 euro banatuko dituzte, eta Kutixi sailean beste 1.200 euro.\nHuhezinema sarietarako finalistak, Sail Ofiziala:\n• Tarde para el recreo (Pablo Malo, 21'24 minutu).\n• Kreba (Oier Fuentes, 11'31 minutu)\n• La petite mort (Ana Gonzalez eta Andrea Landaluze, 4'23 min).\n• Plágan (Koldo Almandoz, 9'58 min).\n• Aprieta pero raramente ahoga (David Perez Sañudo, 15 min).\n• Zulo (Amancay Gaztañaga eta Erika Olaizola, 14 minutu).\n• Euritan (Irati Gorostidi eta Arantza Santesteban, 20'35 minutu).\n• Areka (Atxur animazio taldea, 6'36 minutu).\n• Lisbeth (Aitor Bereziartua, 13'52 minutu).


Leioako Udala - Igandean ospatuko da Nekazaritza eta Abeltzaintzaren XXI.azoka\n2008-12-11 Igandean ospatuko da Nekazaritza eta Abeltzaintzaren XXI.azoka Guztion arreta erakarriko duen abelburuetariko bat 1.300 kiloko abelburua izango da\nIgande honetan Leioa baserriko giroan murgilduko da Nekazaritza eta Abeltzaintzaren XXI. azoka ospatuko delako, guztira nekazaritzako 114 erakustoki izango dira kalean, eta 25 abeltzainek 80 abelburu aurkeztuko dituzte. Berrikuntza modura eta Bizkaian lehendabiziz, aurten, Mungialde zein Txorierriko indabak dastatuko dira.\nGoizeko 10.00etan hasiko da giroa murgiltzen azokaren irekierarekin batera. Honekin batera, 11.00etatik 15.00etara, Errekalde plazan ere hainbat ekintza izango dira, trikitilariak, haurrentzako talo eta txalaparta tailerrak, poneyak, eta herri kirolen erakustaldia.\nAbereak berriz, banatuta izango dira herriko hainbat tokitan zehar. Errekalde plazan zaldiak, ahuntzak eta hegaztiak izango dira, eta Bulebarrean, berriz, behia eta idiak. Bestetik, produktuen dastatzea, salmenta eta erakusketa hainbat txokotan izango da ere, Jose Ramon Aketxe plazan, Bulebarrean eta Errekalde plazan, hain zuzen ere.\nLeioa Kirol zaleak taldeko kidea den Guillermo Bilbaok adierazi zuen bezala, aurtengo abelburu garrantzitsuena 1.300 kilo inguru dituen zezena izango da, hau Sopuertako abeltzain batena da eta aurten Zamudioko lehiaketako irabazlea suertatu zen.\nNekazaritzaren aldetik, tresneriaren erakusketa eta produktu ugarien salmenta zein dastatzea emango da. Produktu hauen artean honakoak: pateak, txerrikiak, ogigintza, eztigintza, ortuariak, landareak, txakolina, sagardoa, eta gazta.\nEsan bezala, azoka honek hainbat ekintza eta arlo desberdin biltzen ditu nekazaritza eta abeltzaintzaz gain, euskal ohiturak eta kultura toki garrantzitsua izanik. Txalapartariak eta trikitilariak giroa alaituko dute 11.00etatik aurrera, 11.30ean harrijasotzaileak izango dira Errekalde plazan, 12.00etan Mungialde eta Txorierriko indabak dastatzeko txanda izango da, eta 13.00etan Bulebarrean behi eta idi arraza desberdinetako azalpenak entzuteko aukera izango dugu.\nLeioako nekazari guztiei omentzeko ordua izango da 14.00etan, omenaldiarekin batera “Leioa Elizateko Udala” Idiazabal Gazta Jatorrizko Izendazioaren Bizkaitar Produktoreentzako X.lehiaketaren sari banaketa ospatuko da, eta baita postuen eta partaideen girotze lehiaketaren sari banaketa.


Herritarrek Euskararen Telefonoaren bidez Behatokira helarazitako gertaerek agerian jartzen dute gero eta gehiago direla euskaraz bizi nahi duten herritarrak eta gero eta determinazio handiagoarekin ekiten diotela euren nahi hori errealitate bihurtzeko jardunari. Aitzitik, errealitateak ez die hori ahalbidetzen. “Urraketek herritarrari bazterketa, nahigabea, amorrua, inpotentzia… sentimendu ugari sentiarazten diote”, esan du Petriatik. Horretarako, 2014an jasotako hainbat gertaeren berri eman du Behatokiak.\nBehatokiko zuzendariak 2014an Euskararen Telefonoaren bitartez jasotako bizipenak aintzat hartuta, “herritarra oztopoei aurre egiteko prest dagoela ikusi dugu eta saiatzen da konponbidea bilatzen, egoera hori hobetzeko zerbait egiten”, esan du. “Horretarako laguntza eta elkartasuna eskatu eta bilatzen ditu, Behatokira joz. Elkarlanean aldaketa eragin dezakegula ikusi ahal izan dugu”.\nEuskaltzale aktiboa indartzen ari dela ere nabarmendu du Petriatik, “ahalduntzea errealitate bat da. Egoera aldatzea lortzen da eta argi dugu aldaketa txiki askoren ondorio izango dela aldaketa handia”.\nTestuinguru orokor baten baitan ematen dira egoera hauek guztiak.“Euskal Herriko eremu administratibo guztietan, estatu administrazioak, administrazio autonomikoek eta toki administrazioek, arlo publikoan zein sektore sozioekonomikoan gertatzen dira urraketak”. “Erantzukizunak dituzten pertsonak eta arduradunak, maiz, uzkur dira urraketa egoeren aurrean. Hainbatetan utzikeriaz jokatzen dute. Kritikagarria da agintarien aldetik euskaraz bizi nahi hori bermatzeko behar besteko ahalegina ez egitea”.\nBehatokiko zuzendariak elkarlanerako deia luzatu du, “euskaraz bizi ahal izateko ezinbestekoa da herritarren eta erakundeen konplizitatea. Izan ere, helburu hori erdiesteko beharrezkoa da bakoitzak dagokion mailan eta dagokion esparruan bere ekarpena egitea”. Eta herritarrei abiatutako bidetik jarraitu eta hau intentsitate handiagoz egiteko gonbita ere egin die, “herritarren presioa areagotu behar da. Ahaldundu, ez utzi pasatzen bat bera ere”.


barren.eus - Korrikaren amaiera, zuzenean barren.eus-en\nEuskal hedabideek elkarrekin egingo dute zuzeneko telebista saioa Bilbotik, 11:30etik 13:15era. Berriaren webgunean, Hamaika Telebistan, Iparraldeko Euskal Irratien webguneetan, Arrosa sareko irratietan, Argiaren webgunean, ETB2n eta Tokikomeko tokiko telebista eta webguneetan –tartean barren.eus- ikusi ahalko da zuzeneko programa. Kanaldude, Kazeta.eus eta Herria ere elkarlan horren parte izango dira. ETB2k bere historian euskaraz eskaintzen duen hirugarren emanaldia izango da; aurretik sanferminetako txupinazoa eta Bilboko Aste Nagusiko txupinazoa eman zituzten euskaraz.\nIlaski Serrano (ETB) eta Nagore Uriarte (Hamaika) izango dira saioaren aurkezleak. Erreportarien artean, Gotzon Hermosilla (Berria), Lur Mallea (Uriola) eta Pantxika Maitia (Kanaldude) izango dira. Elkarrizketatuen artean, besteak beste, Iraia Iturregi, Jose Angel Iribar, Katixa Agirre, Patxo Telleria, Mikel Martinez, Lander Arbelaitz, Anje Duhalde, Asier Amondo eta Mertxe Mugika izango dira.\nKorrikaren amaierako ekitaldia 12:30ean izango da, eta zuzenean ikusteko aukera izango da euskal hedabideen saioan.


Bilbo: San Frantzisko auzoan gutxienez 10 'narkopisu' daude, auzokideen arabera | Herriak eta hiriak | EITB\nSan Frantzisko auzoan gutxienez 10 'narkopisu' daude, auzokideen arabera\nSanfran Auzokideak elkarteak dioenez, zerrenda bidali zion Udaltzaingoari. Udaleko iturriek ukatu egin dute.\nBilboko San Frantzisko kalea, ETBren bideo batetik ateratako artxiboko irudi batean.\nSanfran Auzokideak Bilboko San Frantzisko auzoko bizilagunen elkarteak adierazi duenez, duela aste batzuk helarazi zion Bilboko Udaltzaingoari auzoan omen dauden 10 'narkopisuen' zerrenda, baina, hori gorabehera, Udalak "ez du ezer egin" eta trafikatzaileek "inpunitate osoa" izaten jarraitzen dute.\nAuzokideen elkarteak ohar baten bidez salatutakoaren arabera, Bilboko Udala auzoan "handituz doan segurtasun faltaren arazo larria ezkutatu nahian dabil". Elkartearen iritzian, auzoko kaleak "gaizkilez lepo daude, drogarekin trafikatzen dute eta auzokideak jazartzen dituzte; elkarbizitza ezinezkoa da".\nAre gehiago, ohartarazi dute arazoa Bilboko beste auzo batzuetara zabaltzen ari dela: "Gaizkileak San Frantziskon egoten dira batez ere, baina Zazpikaleetara eta Abandora ere joaten dira, lapurretan eta droga saltzen".\nBilboko Udaltzaingoak, ordea, ukatu egin du zerrenda hori jaso izana. Halaber, ustezko 'narkopisuak' beste bitarteko batzuekin ikertzen ari direla nabarmen du Bilboko Udalak.


Sentimendu binarioak – Hala Bedi\nHala Bedi > Sentimendu binarioak\nFebruary 2, 2011 Hala Bedi Irratia 0\n2011-01-30ean emandako programa. Entzun hemen\n(Helen Levitt-en argazkia)\nBitasunean oinarritu nahi duten existentzia da gurea. Bitan banaturik ateratzen gara kalera, orain alde bat erakusteko eta gero bestea. Ez baita komeni pertsona osoa izatea, osotasunean erakustea gure izatea. Zatiketa baten emaitza gara eta konturatu gabe, elkartzera kondenatzen gaituzte.\n← Egipto ere iraultza gose\nAste honetan… Bertxokonnnn… the bertso day! →


kritiken hemeroteka » Malentxo alargun\nMalentxo alargun / Antonio Maria Labaien / Auspoa, 1962\nMalentxo alargun Luis Mitxelena / Egan, 1962\nLabayen jauna eraberritzeko gogoz euskal teatroan agertu zenez gero, eta aspalditxo agertu zen, hemen bere lanen berri laburrean ikus daitekeenez, ez du hutsik utzi aurreneko hartan hartu zuen leku jasoa. Patxadan, itobeharrezko presarik gabe, aurrera darama hasieran hartu zuen asmoa, gero eta trebeago, gero eta maixuago. Ez die berritasunei ez berrikeriei muzin egiten, baina ez du uste haize berriei atea zabal-zabalik irekitzeaz gehiegizko irabazirik izango genukeenik. Leialki dabilkio ondotik atzoko teatroari, atzokoa ez ezik, gaurkoa eta betikoa ere delakoan. Ez dabil oker, noski.\nKomeria hau, Malentxo alargun, nere iritziak ezer balio badu, ondu dituenetarik onenetakoa dugu, seguru asko. Malen gaztea, bihozpera, xaloa eta xaloa bezain maliziarik gabea eta haren inguruan dabiltzan gizon-emakumeak, Petra koinata, inudea, Xalbador tratalaria, Don Bitor ardi itxurako otso bilbotarra, eta enparauak, bizi bizirik ezartzen dizkigu begien aurrean, nork bere opilari ikatza eraman beharrean ahaleginean ari direla. Eta azkeneko kezkak eta kopeta ilunak irriparre bihurtzen dira, gainera zetorkigun ekaitza, Artzai-sinfoniakoaren modura, ez baita uda erdiko hodei trumoitsu baten eraso laburra baizik izan.\nEgingo nuke antzeztoki batean ikusteko gogoa sortuko zaiola, neroni gertatu zaidanaren arabera, komeria hau irakurri duen edozeini.


Hausnarketa bultzatzeko "Parentesiak" jardunaldiak antolatu ditu Getxoko EH Bilduk udazken honetan. Urriaren 28an hasi eta azaroaren 11ra arte luzatuko dira, eta mahainguru hauetan lau gai nagusi landuko dira: krisi ekosoziala, etxebizitza eskubidea, zaintzak eta tokiko ekonomia. Bertan, herri-mugimendu, erakundeetako ordezkari eta hainbat adituk parte hartuko dute.\nLehenengo parentesia krisi ekosozialaren erronkekin lotuta egongo da. Urriaren 28an izango da, 18:30ean, Areetako elkartegian (Ogoño kalea, 1). Osasun-krisia izan dugu denon ahotan azken hilabeteotan, baina ezin dugu ahaztu ate joka dugun beste krisi larri bat: larrialdi klimatikoa. Beharrezkoa da lehenbailehen urratsak ematea trantsizio ekologikorantz, sistema neoliberal eta basati hau iraultzea beranduegi izan baino lehen. Eremu lokaletik ere gure ekarpena egin dezakegu norabide horretan.\nUrriaren 28an honetaz guztiaz hausnartuko dugu: Mikel Otero EH Bilduko legebiltzarkideak testuingurua kokatuko digu; Eako alkate Iratxe Arriolak uraren kudeaketa publikoaz berba egin du (Busturialdeko Ur Patzuergoko presidente ohia izan baita) eta Hodei Rodriguezek Sukar Horia taldearen izenean irakurketa egingo digu herri-mugimenduaren ikuspegitik.\nBigarren parentesia azaroaren 6an helduko da, 18:30ean Romo Kultur Etxean, eta zaintzekin lotuta egongo da. Zaintzak gure bizitzen sustengu nagusia dira, ekonomia eta pertsonen bizitzak eusten eta euren garapena bermatzen dute. Hala ere, askotan, gehien gutxiesten diren lan eta enpleguak dira. Getxon sektore honetan lan egiten duten emakume* asko daude eta askotan euren lan baldintzak urratuak izaten dituzte. Arazoa da Euskal Herrian, eta gure kasu zehatzean EAEn, ez daukagula zaintzak arautuko dituen sistema publikorik. Gai horretan arakatzera goaz!\nAzaroaren 6an EH Bilduk irudikatzen duen zaintza sistema publiko-komunitarioa hurbilagotik ezagutu ahal izango dugu, eta baita etxeko langileen konbenio propioaren alde lanean ari diren LAB eta Trabajadoras no domesticadasen esperientziak. Azkenik, Malen Etxea emakume migratuen elkartetik etxe barneko lanari buruzko gogoeta eta ahalduntze pertsonal eta kolektiborako hainbat modu, emakumeen* aurkako indarkeriarik gabeko bizitzaren helburuak lortzeko.\nHirugarren parentesian etxebizitza izango dugu berbagai. Azaroaren 11n izango da, 18:30ean, Fadurako areto nagusian. Askotan esan dugu: etxebizitza da Getxok duen arazo larrienetako bat. Asko eraiki da gure herrian, landak txikitu dira, urbanizazioak sortu dira... dena espekulazioaren mesedetan. Getxon Euskal Herriko etxebizitzarik garestienak ditugu, 900 etxebizitza huts baino gehiago, pisu turistikoak ugaritzen ari dira... Badago beste modu batera kudeatzerik?\nAzaroaren 11n mahainguru interesgarria izango dugu honetaz hausnartzeko. Karlos Renedo arkitektoak irakurketa orokorra egin ostean, esperientzia bi ezagutzeko aukera izango dugu: Usurbileko etxebizitza kolaboratiboak Agurtzane Solabarrietaren eskutik eta Bartzelonako La Morada LGTBI+ etxebizitzen errealitatea (online bidez).\nOsasun-krisia aipatu dugu, baita krisi klimatikoa ere... eta ezin utzi aipatzeari krisi ekonomikoa. Horrekin lotuta antolatuko dugu laugarren parentesia, azaroaren 17an, 18:30ean, Villamonte Kultur Etxean. Gogor kolpatu ditu gure herriko hainbat sektore, tartean, dendari txikiena. Herri bizia nahi dugu, bertan bizi eta baita lan egiteko ere. Getxo "lo egiteko" herri izatea nahi duten horretan, nola bultza dezakegu tokiko ekonomia ikuspegi sozialetik gure herrian?\nAzaroaren 17an honetaz hausnartuko dugu Iker Casanova EH Bilduko legebiltzarkidearekin eta Joseba Garmendia EHUko irakaslearekin. Horrez gain, Hernaniko zinegotzi Patxi Ibargurenek euren herriko esperientzia kontatuko digu, tokiko txanponaren filosofia jarraituz.\nJardunaldien hizkuntza nagusia euskara izango da, baina itzulpengintza zerbitzua egongo da eskuragarri behar duenarentzat. Ez da beharrezkoa aldez aurretik izena ematea.


Sanofi-Aventisek hiru emakumeri kalte-ordaina eman beharko die bere "Agreal" botikak eragindako kalteengatik. | Consumer\nMenopausiarako sendagai hori 2005ean kendu zuten salmentatik, kontrako erreakzio neurologikoak detektatu ondoren.\nBartzelonako Lehen Auzialdiko 12. Epaitegiak zigorra jarri dio Sanofi-Aventis laborategiari, “Agreal” botikak eragin zizkien kalte psikiko eta fisikoengatik. Menopausiarako sendagai hori merkatutik kendu zen 2005eko ekainean, Sendagaien eta Osasun Produktuen Espainiako Agentziak (AEMPS) kontrako erreakzio psikiatriko eta neurologikoen jakinarazpenak jaso ondoren, hartu zuten emakume askori.\n“Agreal”-ren lehen judizioko epaiak —Espainia osoan zenbait prozesu daude irekita— ondorio hau atera zuen: sendagai horrek kalte psikikoak eragin zizkien Sanofi-Aventis auzitara eraman zuten 18 emakumeetatik hiruri, produktuaren prospektuan aurreikusita ez zeuden kontrako erreakzio batzuen ondorioz.\n18 demandatzaileek milioi bat eurotik gorako kalte-ordainak eskatzen zituzten. Hala ere, kasuaren epaileak demandatuaren zati bat bakarrik jo du, eta hiru eskatzaileri bakarrik emango die kalte-ordaina, gainerakoek “dokumentazio eskasa” aurkeztu zutelako.\nAkatsa ez da bi aldeetakoa izan. Farmazia-laborategiak, zehazki, “egokitzat jo du, 18 eskaeretatik 15 ezetsi dituelako”, jakinarazpen batean adierazi zuenez. Hala ere, epaia errekurrituko du erabateko absoluzioa lortu arte, eta sendagaia “segurua eta eraginkorra” dela berresten du.\nBestalde, Fernando Osunaren kabinetea, demandatzaileen abokatua (mila espediente kudeatzen ditu), epailearen epaia aztertzeko zain dago. Hala ere, ukituetako batzuk prest daude errekurtso bat jartzeko.\nagabe epai indemnizaciones-eu


Ermuko ‘Berbalagun’ ekimena martxan da - Deia\n“Euskaraz hitz egitea oparia da. Oparitu Euskara”\nErmuko ‘Berbalagun’ ekimena martxan da\nTaldeak astean behin bilduko dira, gutxienez ordu betez, euskara praktikatzeko\nErmuko ‘Berbalagun’ ekimena martxan da. Ermuko udala\nErmuko ‘Berbalagun’ ekimena martxan da.\nBILBO. Talde kudeatzaileak izena emateak hasi ditu urrian euskaldun berri edo euskara ikasle eta euskaldun zaharrak -euskara ama hizkuntza izan edo aspalditik euskaradun diren hainbat pertsona- bateratu eta elkartzeko. Interesdun eta boluntarioen zerrenda ezagutu ondoren taldeak eratuko dituzte zaletasun, ordutegi eta datei erreparatuz gero, parte hartzaileek elkarrekin jarduerak egin eta euskara praktikatzerik izan dezaten. Helburu nagusia ikasitakoa egunerokotasunean erabiltzeko jausia ematea, lotsak alboratu eta konfiantza, hitz jarioa eta maila areagotuz. Taldeak euskara praktikatzeko eta bizitzeko astean behin bilduko dira, gutxienez ordu betez.\nAurten Ermua eta Mallabiko Berbalagun ekimenak lelo propioa izango du: "Euskaraz hitz egitea oparia da. Oparitu Euskara"\nAurten Ermua eta Mallabiko Berbalagun ekimenak lelo propioa izango du: "Euskaraz hitz egitea oparia da. Oparitu Euskara". Edizio berrian kudeatzaileek Ermuko eta Mallabiko herritarrei protagonismo handiagoa eman nahi diete eta haien esku ere laga nahi izan dute, jendeak izena ematearen ardura edo erantzukizuna. Horretarako, opari-kit bat prestatu dute, non oparitzeko bi agenda izango dituen. Dinamika hauxe izango da: eragile batek kide berria Berbalagunen parte hartzera animatuko duen pertsonari opari kit-a oparituko dio. Honek poltsatik agenda bat atera eta berarentzat gordeko du. Geratzen den poltsa+agenda, berba talde batean primeran legokeen ezagun-lagun horri oparituko dio Berbalagunen parte hartzeko gomendioa eta animoa eman ostean.\nKonbentukoa 5,. Tfnoa: 943 17 91 47


Julen Belamuno idazleak “Hotz industriala” ipuin bilduma aurkeztuko du - Nontzeberri\nHasiera/LITERATURA/Julen Belamuno idazleak “Hotz industriala” ipuin bilduma aurkeztuko du\nGaur, eguerdiko 12:00etan, Julen Belamuno idazleak Hotz industriala ipuin bilduma aurkeztuko du era birtualean, helbide honetan: https://meet.jit.si/susa\nJulen Belamuno idazleak honakoak kontatuko dizkigu lan berri horretan: “ Lezetak hozkailu industrialak konpontzen egiten du lan, nahiko nekatuta dago eguneroko martxarekin, eta lankide antojagarri baten adarjotzeak aguantatu behar ditu gainera, emakume gazteago batekin duen harremanagatik. Euskal Herritik Berlinera egin zuen ihes Martinek 80ko hamarkadan, desagertzeko bulkada bati jarraituz, eta, denek ahaztu dutela uste duenean, euskaraz idatzitako gutun bat jasoko du. Belarriko minez farmazia irekitzeko zain dago artista bat, eta bere antz handia duen gizon dotoreago batekin egingo du topo, Isabelekin izan zuen harremana zelan hondatu zen gogoratzen duen bitartean. Bikote batek Errioxan erositako etxera hurbilduko da jabe ohien semea, zuhaitz bat ez botatzeko eskatzera. Italian koadro berezi batzuk agertu ostean, aspaldi ahaztutako pintore baten gaineko ikerketan murgilduko da Ander.”\nSusa argitaletxeak adierazi digun bezala, bost ipuinez osatuta dago Julen Belamunoren Hotz industriala. “Izoztutako txori baten begirada, paseo bat ontzi turistikoan laku hutsean, igelak koadro desitxuratuetan. Egunerokotasunaren zama astunegia bihurtzen denean, lanegunaren amaieran hartutako tragoa ere izan daiteke itxaropena”.


Arrasate: Gipuzkoako hiribildu baten fundazioaren oihartzunak - Gaiak - Euskonews\nJosé Ángel LEMA PUEYO, Erdi Aroan aditua\nOrain 750 urte, 1260ko maiatzaren 15ean, Gaztelako erregeak, Alfontso X.ak (1252-1284), Leintzeko bailarako herriska xume bati, Arressate edo Arrasate deitzen zenari, hiri-gutuna eman zion. Gutunarekin batera, izenaren aldaketa izan zen: Mondragon edo agiriak berak zioenez, Montdragon. Izen berriaren esanahia —Dragoiaren mendia, ote?— eta zergatiak —tokiko kondairak ala monarkaren burutazio xelebreren bat, agian?— argitzeke daude oraindik.\nArtikulu honen xedea, bertako biztanleen bizitza eta lehen historia, Berant Erdi Aroan zehar, deskribatzea da. Gaur egun ofizialki Arrasate-Mondragón izena duen udalerria Gipuzkoako Deba Garaia eskualdean dago, lurralde historiko horretako hego mendebaldean. Bere hasierako gunea, forua jaso zuena, bi muga fisikoren artean kokaturik zegoen. Hona hemen: mendebaldean, Santa Barbara muinoa; ekialdean, Deba ibaiak Aramaio ibaiaren urak hartzen dituen lekua. Zenbait tontorrek, Santa Marinak eta Udalaitzek kontrolatzen zuten lurraldea. Inguruetan Bergara, Elorrio, Aramaio eta Gasteiztik etortzen ziren bideak elkartzen ziren.\nDudarik gabe, Alfontso X.ak komunikabide-gune garrantzitsu hori sustatu nahi zuen, Gaztelako Mesetaren, Arabako Lautadaren eta Gipuzkoako kostaldearen arteko harremanak eta ibilbideak hobetu nahian. Aukeratu zuen tresna aipatutako gutuna izan zen. Zertan zetzan? Hotsandiko dokumentua zen, dotoretasunez apaindua, berunez zigilatua eta pergaminoan egina, oso idazkera ederra agertzen zuena eta jendaurrean, hau da, biztanleen aurrean, irakurri bide zutena. Garai hartan ohikoa zenez, gaztelaniaz idatzitako testu hori, biztanle guztiek erabili eta ulertzen zuten euskalkira itzuli eta moldatu zuen norbaitek ahoz eta ozenki. Agiri horri esker Arrasate —ordutik Mondragon izenaz ezaguna— Leintzeko bailaran nagusitu eta nabarmentzen hasi zen. Ordutik Arrasateko biztanleek Gasteizko forua izango zuten, baita foru horren abantailak ere: etxeak eraikitzeko orubeen banaketa, berma judizialak, hiriko bakearen babesa, jabetzaren berma, lege eta arauen berdintzea, jaurgo-zamen eta eskarien askapena, inguruetako mendietan eta oihanetan sartu eta ibiltzeko eskubide osoa. Geroago, erregeen beste gutun askok eskubideok berretsi, zehaztu eta handituko zituzten. Aldi berean, Arrasate hiribilduan tokiko boterea —udalaren aurrekaria— eratzen hasi zen. Kontzejua zen, 1262an lehen aldiz aipatutakoa, hasieran biztanleen edo, garai horretan ziotenez, gizon zintzoen asanblada orokorra, arazo komunak eztabaidatzeko bildu ohi zena. Erakunde xume hori bilakatu egin zen, bere ardurak edo karguak sortaraziz —1282tik aitzina alkateak eta jurados direlakoak aipatzen dira—. Denboraren poderioz, karguen konplexutasuna areagotu artean, biztanleen partaidetza gero eta mugatuagoa, gero eta elitistagoa izango zen. Bitartean, hiribildu berriak Leintzeko bailaran bere eragina hedatu zuen, eta 1353rako inguruetako hainbat herrixka —Garagartza, Udala, Erenusketa, Isasigaina, Uribarri eta Oleaga— bere kontrolpean geratuko ziren. Horrela, gutxinaka Arrasateko udalerriaren mugak, egun ezagutzen diren bezala, definitzen hasi ziren.\nBermeek eta pribilegioek babesturik, merkataritzaren eta garraioen etekinei esker, oihanen eta burdinolen ustiapenetik ateratzen ziren irabazien bitartez, Arrasate hirigunea eratu eta hazi zen. Planoari begira, eliptikoa zen, Gasteiz hiribilduarena bezalakoa, harrizko harresiek inguratutakoa. Agiriek kaleen izenen berri ematen digute. Testigantza idatzien arabera, hauexek ditugu, mendebaldetik ekialdera luzatzen zirenak: Burdinolen kalea edo Ferrerías, Erdiko kalea edo En Medio eta Iturriotz. Gainera, kale nagusiok osatuz, hiru karrika, gutxienez: Surgin, Olarte eta San Joan. Bestalde, bost atek edo atarik hiribilduaren sarrerak kontrolatzen zituzten. Kaleez eta karrikez aparte, harresien arteko espazioa orubeek betetzen zuten, hasieran tamaina berekoak, antza. Historialariek 12 m. luze eta 8 m. zabal zeuzkatela kalkulatu dute. Orubeotan etxebizitzak eraiki ziren, hasieran bi solairu bakarrik zituztenak. Dirudienez, XV. mendearen erdira arte zura izan zen materia nagusia. Salbuespenak tokiko aitoren semeen egoitzak —dorretxeak eta jauregiak— lirateke, aspalditik iada harriz egindakoak. Hiribilduaren historiaren lehen mendeetan, oraindik etxadien artean baratzeak eta lorategiak lantzeko bazegoen lekurik. Hala ere, biztanleria hazi, metatu eta pilatu ahala, harresien arteko esparrua betetzearen ondorioz, XV. mendearen amaierarako arazoak sortuko ziren. Erronka horri aurre egiteko, konponbideak bilatu ziren: baratzeak eta lorategiak kentzea, orubeak behin eta berriro zatitzea, solairu berriak eraikitzea —hirugarren edo laugarren solairura arte—, lurrazpia industea edo kaleetako espazio publikoa inbaditzea. Gainera, harresietatik kanpoko auzoak populatzeari ekin zion Arrasateko biztanleriak. Hedatze horrek eraginda, Berant Erdi Aroan eta Aro Berriaren hasieran Musakola, Zarugalde eta Gazteluondo auzoak eratzen hasiko ziren.\nArrasate hiribilduaren lehen historian, bortizkeria agertzen zaigu edonon. Izan ere, Gipuzkoak XIV eta XV. mendeetan gizarte-gatazka gogorrak eta latzak nozitu zituen: bando-gerrak deiturikoak. Arrasate ez zen salbuespena izan. Bere kasuan, mehatxua oso hurbil zegoen. Oñatiko jaunak edo kondeak ziren, hiribildua menperatu gura zutenak, beren jaurgoan sar zedin. Hiribilduan bertan, nobleziako bi leinu edo familia-talde —Bañez de Artazubiaga eta Guraia— borrokatu ziren beren artean tokiko lehentasuna eta nagusigoa erdiestearren. Gauzak korapilatuko ziren, barneko leinuek Gipuzkoako, Bizkaiko eta Arabako beste leinu askorekiko harremanak baitzituzten. Arrasaterentzat unerik zailena 1448an izan zen. Urte horretan, gatazka horiek zirela medio, hiribildua erre zen, erabat suntsitu arte. Biztanleen erreakzioa monarkaren laguntza eta Gipuzkoako beste hiribilduekiko aliantza —Gipuzkoako Ermandade Orokorra deiturikoa— bilatzea izango zen. Horrela, Arrasatek bere ekarpena egin zuen Gipuzkoaren garapen politikorako. Izan ere, aliantza eta borroka horretatik sortuko ziren denboran barrena lurralde historikoaren foru-erakundeak: Batzar Nagusiak eta XVI. mendean iada, Aldundia. Bitartean, giro bortitz horretan, tokiko talde menperatzaile bat jaio eta garatu zen, leinu zaharrek eta gailentzen ari ziren senitarte berriek osatutakoa. Horiek izango zuten kontzejuaren edo udalaren erabateko kontrola XV-aren amaieratik, batik bat. Horien aurrean, gizartearen gehiengoa daukagu: dendariak, artisauak, olagizonak, errementariak, zurginak, larrugileak, zapatagileak eta auzoetako baserritarrak, botere politikotik gero eta baztertuagoak. Denbora igaro ahala, XVI. menderako lehen eskolen eta irakasleen berri izango dugu.\nArrasateko alde zaharra.\nLeinuekin eta aitoren semeekin batera, kontzejuaren agintaritzarekin batera, beste botere bat hartu beharra dago kontuan: erlijioarena, kontzientziak zuzentzen zituena. Hiribildua jaio aurretik, gurtza antolatzeko eliza xume eta txikia bazegoen, Santa Marina deiturikoa. Baina, hiribilduaren garapenak parrokia-eliza berria eta handiagoa eskatzen zuen. Horrela sortuko zen San Joan Bataiatzailea eliza, dokumentazioak lehen aldiz 1318an aipatzen duena. Bere garrantzia ez zen mesprezagarria. Izan ere, San Joan eliza Leintzeko bailarako artzapez-barrutiko burua izatera iritsiko zen, Kalaorrako diozesiaren barruan. Arabako eta Gipuzkoako lurrak hartzen zituen barruti hori Elgoibar, Eibar eta Soraluzetik Aramaioraino hedatzen zen, iparretik hegora. Arrasaten bertan, gurtzaz arduratzen hainbat elizgizon aritzen ziren: artzapeza bera, apaiz onuradunak, hau da, beren mantenurako errenta bat edo errenta baten zati bat jasotzen zutenak, beren kaperau laguntzaileekin, onura gabeko apaizak, diakonoak eta diakonordeak. San Joan parrokia-elizaz eta pixkanaka gainbeheran sartuko zen Santa Marina baseliza zaharraz gain, beste tenplu batzuen berri ditugu —zortzi zehazkiago, XVI. mendearen erdian—. Gainera, hiru ospitalek ematen zieten aterpea eta laguntza behartsuei eta eriei: San Andresek, Sortzez Garbiaren monasterioak eta Santa Maria Magdalenak edo San Lazaroren etxeak.